Kamuzwa Muli Nguwe, Nobantu Bangu! | Cibeela Catatu Print\nKamuzwa Muli Nguwe, Nobantu Bangu! | Cibeela Catatu\nMangwalo atondezya nkamu yabantu yiindene, balo aabo bayandide kutobela cakumaninina, kutobela Musololi wabo wabulemu mukasimpe koonse. Baitwa kuti: Bana ba Zadok. Ijulu libapa bulumbu nkaambo bayandisya kuteelela akulipa cakumaninina, akubapa mulimo wakubelekela Yahuwah Lwakwe mwini! Bamwi nobabelekela bantunyina, balo bana ba Zadok babelekela Yahuwah kumugama akukkala maumi aabo kabayeeme ali Nguwe ziindi zyoonse. (Amulange Ezekiya 44:15.)\nKutegwa balibambile ku mulimo mupati ooyu, bana ba Zadok bayiila mucikolo ca Kujulu. Bamayi babo mbangele; mabbuku aabo Mangwalo azilengwa leza. Batambula kulaililwa kwabululami kuzwa Kujulu. Kunyina pe cikolo caanyika cikonzya kuyiisya bana ba Zadok mulimo wabo mupati ooyo ngobaitilwa.\nKajisi myaka ili makumi one, Muusa wakali mwanaa mwami mu Ijipita, kali silutwe wabasikalumamba. Wakalaa camba cakuti cimwi ciindi inga waba nguuvwuna Isilayeli. Pele Yahuwah wakalaa makanze aambi, aboobo wakamutumina munkanda. Kalaa myaka ili makumi lusele, keembela mbelele mu Cikolo ca Munkanda, Muusa wakalaa moyo muteteete alimwi taakali kuyanda kusolweda Isilayeli kuzwa mu Ijipita. Mpawo Yahuwah wakazyiba kuti Muusa lino ulilibambide. Myaka makumi one kayiisyigwa ajulu, Muusa wakeelela kucita mulimo mupati wabuumi bwakwe.\nMukwiiya nkobatambula kuzwa Kujulu akukomba nkobapa Mulengi wabo, Bana ba Zadok kanjikanji balalijana kabaimvwi balikke. Taakwe eeci nicakali cintu cancobeni kusikila lino, munsaa mamanino aciindi. Ekklesia yakali mbunga isalala aciindi cimwi, pele lino ilikakide kasimpe akuyiisya zitaluleme. Tabeeleli kwiiya zya kujulu kuti baitwe kuti mbana ba Zadok. Mbucaabede amuciindi ca Elija, kayubide mu Kalonga ka Cherith. Yahuwah wakamutola nkuko okuya kuti atabi muntenda. Taakali kuunka ku sinagogwe mu Nsabata, pele wakakomba kali alikke musyokwe.\nEelyo kalonga nikaayuminina, Elija wakatolwa kuŋanda ya mukamufu ulaa moyo mubombe, uusyomeka alimwi ooko wakakkala kusikila myaka yotatwe amyezi cisambomwe yamana. Muciindi eeci, Elija taakanjila munkamu zyabupaizi nokuba yomwe pe. Walo wakakombela amunzi antoomwe amukamufu amwanaakwe musankwa. Nguzu zya moza nzyaakajana boobu, zyakamugwasya kulibambila kwiima alikke kumbele lya Ahabu abashinshimi ba Bbaali a Asherah, aabo bakali myaanda lusele abali makumi osanwe amulundu wa Kkamelo.\nJohani mubbizyi wakali umwi wabana ba Zadok walo kwiinda mukukomba alikke, waalibambila kucita mulimo mupati kuli Yahuwah. Ekklesia waamunzi ngomusyobo wini wakukomba kwabana ba Zadok. Ooku kukomba olikke, koli olikke aYahuwah, ncecibambila bana ba Zadok kumulimo wabo wakwiiminina Yahuwah kabasyomeka akulangana anyika yabuzangi.\nBoonse aabo batobela cakumaninina lwiito lwakuzwa mu Bbabbuloni kuya kumumuni wakasimpe, bayoojana kuti kukombela amunzi ncintu ncobatakonzyi kuleya pe. Kulaililwa nkobeelede kutambula ooko kuzwa Kujulu, takujanwi muzikombelo ziwide pe. Kuya kumbele, myeelwe ya banamaleya aabo baboola ku “cikombelo” nkaambo buyo kakuti bayanda kuti bayanzane tacili cintu cizuminwa a Mangwalo, nkaambo Yahuwah walo wakati, “Hena bobile inga beendela antoomwe, pele buyo kuti bayanzana?” (Amosi 3:3, NKJV)\nBoonse balyaaba kuti batobele kasimpe, kufumbwa muulo uungwa waba mukucita boobo, bayoolangana azintu eezyo zibaingilila munzila, zyalo Saatani nzyabikka kuti abatyompye. Zintu zinji ziyoocitika eezyo ziyoopa kuti lusyomo lwabo luye kumbele. Ekklesia waamunzi cimwi ciindi inga wamvwika kutalulama. Kulendelelwa “akusulaikwa” kulakonzya kwiindila- kapati kuti muntu kali alikke alimwi katajisi muntunyina wakukomba limwi. Ncintu cuubauba kubuzya kuti naa ekklesia waamunzi nkuuli amu Bbaibbele.\nCikankamanisya ncakuti, ekklesia waamunzi tiiwakali buyo mu Bbaibbele, pele wakalaililwa kuti weelede kuba. Mbuli Ekklesia wa Yahushua mbwaakaya kumbele akumwayikila munyika zyili kulaale, bantu bakali kupailila mumaanda nokuba musyokwe mutakwe congo. Ku Filipi, cakali cilengwa kuti muntu uusyomeka munzila eeyi kapailila mumbalaa kalonga. “Mubuzuba bwa Nsabata twakaunka kumulonga, ooko mipailo nkuyaali kucitikila mbuli cilengwa cesu; alimwi iswe twakakkala ansi akubandika abamakaintu aabo mbutwaajana okuya.” (Incito 16:13, NKJV)\nCakali “cilengwa” kubasyomeka kulyaandaanya akuya kumulonga ooko kwaali luumuno kuti bakapailile nkuko akukomba mu Nsabata. Kabacili nkuko kuya, Paulu a Silas bakazyibana a Lydia, musambazi wamilembo yamusyobo wacisombo. Walo abantu bamuŋanda yakwe boonse bakabizyigwa. (Amulange Incito 16:14-15.)\nMuciindi coonse eeci, basyomeka bakali kupailila amunzi. Enoki wakeenda a Yahuwah, kutali mukati kamadolopo muli kujatikana kunjaanji, pele mukulizandula akukomba Nguwe kulaale ooko kuumwine. Kuzwa ooko, Enoki wakabaa nguzu mu Moza zyakuti aunke akuyooba mwiiyi wabululami.\nAbalo Bana ba Isilayeli nibakali munkanda, bamwi babo amikwasyi imwi bakali kupailila mumaanda aabo, ekklesia waamunzi! Kuzwa kumatalikilo, Muusa wakaanzika “civwuka cakuswaanganina” ooko walo nkwaakali kuunka kuti akabandike a Yahuwah. Mumwaka omwe, bana ba Isilayeli bakalaa cipaililo kacili munsi lyabo. Umwi inga wayeeya kuti boonse bakali kwiitwa antoomwe kuti bakombe lyoonse mubuzuba bwa ciloba. Nguni unga weelela kupa mulumbe wa Nsabata kwiinda Muusa? Nokuba boobo, eeci teesyi caali kucitika pe! Boonse bakali lailidwe kuti kabakkede muzivwuka zyabo.\nYahuwah wakabapa cakulya muNsabata ciyungizyidwe kutegwa boonse bakonzye kukkala amunzi muciindi cisetekene ca Nsabata.\n“Amulange! [Yahuwah] wamupa Nsabata; aboobo Walo ulamupa muli bwa cisambomwe cinkwa camazuba obile. Muntu oonse weelede kakkede muŋanda yakwe; kunyina muntu weelede kuzwa mpakkala mubuzuba bwa ciloba.” Aboobo bantu bakalyookezya mubuzuba bwa ciloba. (Kulonga 16:29, 30, NKJV)\nNokuba kuti ekklesia waamunzi ncintu ciyandika kuli boonse batija Bbabbuloni, citola ciindi kulibambila mizeezo kuti icengulukile kunzila mpya yakukomba. Cimwi cisyomyo ca Bbaibbele boonse ncobanga balikankaizya muli ncico cijanwa mu Mateyo 18:20: “Aawo aabungene bobile naa botatwe muzina Lyangu, ambeyo nkweli akati kabo.” Muntu uukomba alikke ulakonzya kulikankaizya mucisyomyo eeci akubaa camba mbuli bantu banji. Mangwalo atuyiisya kuti boonse bamuyanda Yahuwah balipedwe bangele babakwabilila akubakobelela. Aboobo, awalo muntu ulaalikke tali alikke mubwini pe, pele ulaa mungele ooyo uumukwabilila, antoomwe bobile mbaa ekklesia, alimwi akati kabo aawo Yahushua nkwali.\nMbantu basyoonto buyo bajisi ciindi cakukomba abamwi mutubunga mumaanda aabo. Aabo balelekedwe balaa mikwasyi iisyoma mbuli mbabo akukombela antoomwe amikwasyi yabo.\nBunji bwabo balalijana kabakomba balikke. Nokuba kuti muntu kakomba munkamu, antoomwe amukwasyi wakwe, nokuba kuzyuli, ooku kukomba kulatambulika kuli Yahuwah alimwi Walo ulamuleleka kapati ooyu muntu uukomba boobu.\nTeesyi zikombelo zyampulungwido zyamisyobo yaandene zipa kuti busena busetekane pe. Takuli kubaa sumo ataala ciluli nokuba kuba akataa bakombi banjaanji. Cintu cilikke ciyandika kubamba busena kuti busetekane nkuba bulemu kwa Yahuwah aawo abusena. Bana Isilayeli bakalaililwa kuti bayake cipaililo mumuseenga wamunkanda. Kwakanyina busena aakusimpa bbwe lyakuyakila, nokuba busena bwakuyakila ; pele buyo busena bunyina cintu. Yahuwah wakaambila Muusa kuti , “Abandibambile Cipaililo Ime kutegwa Ndikkale akati kabo. (Kulonga 25:8) Sunu Taata aMwana bayandaula bakombi aabo bayoobatambula kutegwa Balo bakakkale akati kabo, alimwi kufumbwa nkobabede oobo busena buba busena busetekene, bubikkidwe ambali bwakuswaanganina.\nEelyo civwuka nicakalonzyegwa, kwakacinyina kusetekana amuseenga aawo mpucaaimvwi pe. Mpaacibaka aali Yahuwah aakali kusetekana kwa cipaililo alimwi eeci ncecipa busena buli boonse kusetekane, aawo Sikabumba mpanga wakombelwa. Busena bwa kukombela inga kabuli busena buumwine akataa zilengwa leza musyokwe. Cimwi ciindi inga kamuli mukati ka mootokala uuyobwedwe munsaa zyiba lya meenda – nokuba muciyobwedo ca myootokala! Kanjikanji, aabo bakomba balikke balacita oobo kuzyuli kwabo.\nKufumbwa ooko nkwapailila muntu mbusena busetekene nkaambo Yahuwah wakakonkezya kuba nkuko ooko.\nKukomba ninzila yakutondezya luyando kuli Sikabumba. Muntu wakazyibide zilengwa amisyobo yakukomba muzikombelo inga walimvwa kuti muluumuno lwakuzyuli kwakwe takombi ncobeni. Nokuba boobo, kukomba kwamasimpe ncipego caluyando. Nkujulwida moyo mukukombela Yahuwah kusalala. Kukomba kwamusyobo ooyu nkonkuko Yahuwah nkwakondelwa. Ncintu cuubauba kukomba munzila iisalala olikke, kwiinda munkamu yabantu banongana nokuba batalilemeki.\nMu CiHebulayo cansiku, ibbala lya ciloba lilikonzyene abbala lyakucita lyaamba kuti “kunyandwa.” Aboobo cibalo ca Matalikilo 2:2 kuti twasanganya bbala eelyo inga cabalwa kuti:\n“Alimwi mubuzuba bwa “kunyandwa“, Yahuwah wakamanizya mulimo Wakwe ngwaakabamba, alimwi Walo wakalyookezya mubuzuba bwa “kunyandwa” kuzwa kumilimo Yakwe yoonse njaakabamba. Alimwi Yahuwah wakaleleka buzuba bwa “kunyandwa” akubusalazya nkaambo muli mbubo Walo wakalyookezya kuzwa kumulimo Wakwe ooyo Yahuwah ngwaakalenga akucita.”\nHena inga webo toonyandwa mubuzuba bwa Nsabata zileleko eezyo nzyopedwe mubuumi bwako? Hena inga toonyandwa, toolumba akuyandisya nzila yalufutuko amakanze aankobayootolwa aabo bavwunidwe kuzwa anyika? Hena inga toonyandwa kuti Walo wakatuyandisya cakuti wakatufwida iswe? Buzuba bwa Nsabata, buzuba bwa ciloba, inga buyooba bukkomanisya alimwi cileleko cipati mbuli notwiibaluka bubotu oobu.\nBantu banji bazwa mu Bbabbuloni balalijana kabali balikke. Nkaambo kukomba ncintu cimvwika, aboobo citola ciindi kuti muntu azyibile kukomba alikke.\nKuli nzila zinji muntu uukomba alikke mbwakonzya kubaa buzuba bwa Nsabata buzwide zileleko. Nkaambo kakuti kunyina muntunyina ngwayelede kubikkila maanu ali nzyabulide, mawoola aa Nsabata yoonse inga muntu ooyu waabelesya mukuvwuntaulisya Mangwalo akubandika aa Taata aMwana. Inga walizya nyimbo zyabupaizi kumwi kaimba awalo kutegwa alelekwe mukutembaula munyimbo eezyo. Cimwi cintu ciyungizya kubaa lusyomo nkubaa bbuku oomo muntu ooyu mwalemba mipailo yakwe yakulumbanya. Kabbuku kasyoonto buyo inga kajata mulimo ooyu. Nsabata ili yoonse webo weelede kulemba zintu nzyolomba mumipailo. Nsabata itobela, webo weelede kulemba mipailo yakaingulwa azileleko zyakatambulwa mumvwiki yoonse, alimwi weelede kulemba mulongo mupya wakupailila mumvwiki iboola.\nNcintu ciyandika kapati nkugama kusanganya mumipailo zintu nzyobulide kutegwa eelyo Yahuwah nakwiingula, eezyo zileleko nzyopegwa inga zyazyibwa akulumbilwa mbozyeelede. Kubikkila maanu azileleko zyatambulwa ncinctu ciyandika kuli yooyo wiimvwi alikke. Eeci ciletela bulumbu aluyando, alimwi eezyi nzyeziyungizya lusyomo akusyoma mu Munununi.\nCimwi cintu cikondelezya kucita ncakwiiya ziiyo zya nkamu ya WLC (Worldslastchance) eezyo zyimwaigwa muluwo. Eeyi nkamu ilapa mabbuku aalwiiyo lwa Moza. Aaya mabbuku ajisi ziiyo zibotu kwiiya. Alimwi kuli zilembedwe ankamu eeyi zipa kuti muntu atontomane kuyeeya akulizeeza.\nKuti kukkala buumba caba cintu cikopa alimwi cikukatazya, koyandaula bantu bakusangana limwi. Kuti kakuli muntu umwi ngopa bumboni, mu Nsabata nceciindi cibotu cakuya kumbele kupa bumboni akuswaangana mumoza kuti mwaabane Cinkwa ca Buumi.\nKuyaa bweendeenda musyokwe muli zilengwa leza acalo ncilengwa ciletela kuumbulizyigwa mumoza. Ijwi lya Sikabumba lilainda kumvwugwa kabotu muzilengwa leza kwiinda kumbi kuli koonse. Liya Yahushua naakali anyika, Walo wakali kuunkaunka musyokwe amumalundu kuti akabandike a Taata Wakwe. Walo wakalizyi kuti kukomba kusalalisya ooko kwiinda kululama, nkuswaangana kwamuya wamuntu aMulengi wakwe muntu ooyo. Eeci inga caba cintu ncokondelwa ayebo nokuba kuti uli olikke.\nNcileleko cipati kuti muntu kaswaangene amukwasyi wakwe mukukomba! Kukombela amunzi ciletela cileleko cipati nkaambo zintu ziyandisyigwa inga zyalombwa munzila yuubauba kwiinda kukomba mumbunga mpati.\nKwiimbila antoomwe ncintu cilibotela kuli Yahuwah alimwi bana banjaanji balayandisya kwiimba. Cileleko ciboola mukusoma majwi aanyimbo cinooliko lyoonse kutamani.\nBamanyina abamawisi inga balinzyaana kulailila bana, umwi kayiisya twaano twamu Bbaibbele alimwi umwi kaabanya ciiyo nokuba mukonzyanyo wacilengwa leza ooyo uutola mizeezo Kujulu. Masikati boonse inga baunka kuyaa bweendeenda muzilengwa leza akutondezya bana luyando lwa Sikabumba muzilengwa leza.\nPilgrim's Progress acalo ncintu cibotu kumukwasyi. Ninzila imwi yakupa bana cintu cakuti bakkalikile eelyo bazyali babo nobaiya ziiyo zyamu Bbaibbele (Bible Studies). Bana inga baswiilila ziiyo zya moza mu Pilgrim's Progress akulambaika misyobo yiindene muzifwanikiso zyatwaano twa Bbaibbele.1\nBazyali balakonzya kukomezya bana babo abana bapati kwiinda mukwiiya tusimpe twa Bbaibbeke antoomwe amabbuku aabupaizi amwi.\nAabo bantu bajisi ciindi cibotu cakukombela antoomwe abantu bamwi bamizeezo yomwe mbuli mbabo balaa ciindi ciindene kubota. Bunji bwabantu bazwa mu Bbabbuloni bali balikke. Bantu banji balalembela nkamu ya WLC kababuzya kuti nguni uuli kubbazu lyabo uubamba Nsabata iitobela mwezi azuba. Kukomba abantu bamwi ncintu cikondelezya alimwi nciindi cipedwe. Nokuba boobo, kulayandika kubikkila maanu zintu umwi aumwi nzyabulide munkamu eeyo.\nKabunga kabantu bali makumi obile abosanwe inga katola ciindi cilamfu kweendelezya kwiinda mukwasyi ulikke buyo. Bapatipati babula zintu ziindene kuli zyeezyo zyibulide bana babo, pele zyoonse zibulide zyeelede kubikkilwa maanu akusanganyigwa mumipailo. Tacili cintu ceelede kulangila kuti bana bakkalikile kwa mawoola manjaanji kakunyina cakucita eelyo bazyali babo nobabandika musalo wazintu eezyo bana nzyobatakonzyi kuteelela. Bunji bwa bapati balayandisya kuvwuntauzya Bbaibbele kwamawoola manjaanji, pele zintu ziyandwa abana basyoonto abakubusi bacilaa cijatilo canzoka, azyalo zyeelede kubikkilwa maanu.\nKulangila akupaila kweelede kucitwa lyoonse kutegwa zileleko zyakuswaanganina antoomwe munkamu zitaide kubaanga nkubungana buyo, mbuli bubungana zikombelo zimwi akulesya bantu kuti balyookezye mubuzuba bwa Nsabata. Milumbe yeelede kupegwa, pele tiiyelede kuba mulimo wamuntu omwe buyo. Takweelede kuba muntu omwe buyo kuti ngomusololi akumukulaika milimo yoonse pe. Kuti cacitika boobu eeci inga calesya Moza wa Yahushua walo uuyanda kuleta cikkomanisya akusanina miiya kwiinda kuti muntu omwe kapa mizeezo yakwe alikke buzuba boonse.\nKulida antoomwe cakulya inga caba cibeela cakucita kwamanwa kukomba akuleta ciindi cibotu cakuswayana, pele kweelede kubikkilwa maanu kuti zintu zyoonse zyaambaulwa zyeelede kuba zintu zya Moza. Masikati, bakubusi inga baunka mukweendeenda kulanga zilengwa leza. Balakonzya kuyandaula cintu ciyiisya ciiyo akwaabanya kuli bamwi kumangolezya babungana alimwi.\nKufumbwa naa kuti upaila olikke, naa mumukwasyi nokuba munkamu, kulibambila buzuba bwa Nsabata kutalikila mubuzuba butaanzi. Bamanyina abamawisi tabeelede kulijaya kubeleka mumvwiki yoonse nkaambo eelyo mawoola aasetekene asika, beelede bakonzye kukkala antoomwe abana babo, kwiinda kuti basuntuke koona ŋonzi amasikati, mukuyanda kusanganya mazuba oonse ngobatakoona kabotu mumvwiki eeyo.\nTweelede kwiinduluka kuzyiba kuti kukomba ncintu cilengedwe mukati ka muna Kristu uli oonse, mbuli mbucaali ku . . .bana Isilayeli aabo bakalemba ntembauzyo, alimwi ncilengwa cakusekelela bupati ankumbu zya . . .[Yahuwah] eeco ciletela kulumbanya, kukkomana akuyandisya Nguwe kutamani. 2\nInga caba cintu cigwasya mukukomba kwamazubaano kutobela nzila zyakukomba kwini. ACTS, mabala aayiminina (Acknowledgement, Confession, Thanksgiving and Supplication.), ooku nkokwaamba kuti Kuzyibya,Kulilekelela zinyonyoono , Kulumbaizya, a Kukombelezya. Kufumbwa kuti muntu kakomba alikke, nokuba mumukwasyi naa munkamu, eezyi zyitobela inga zyamugwasyilizya:\n“Amupe Yahuwah bulemu bweelede zina Lyakwe; amukombe Yahuwah mububotu bwakusetekana kwakwe.” (Amulange Intembauzyo 29:2.)\nCintu citaanzi mukukomba, kufumbwa mupailo, munyimbo nokuba kutontomana kuyeeya, nkuzyibya Yahuwah kuti iswe twamuzyiba kuti Nguni alimwi Walo uli buti: Mulengi; ali Nguwe mpaatalikila luyando, buumi, luzyibo acileleko cili coonse citambulwa.\nMulimo wakuzyibya Yahuwah kuti nguulaa katikati ka buumi boonse aluyando utukulwaizya kulangila mulusyomo mbuli notumuzyibya bweende bwesu kuli Nguwe: Walo ngo Mulengi; iswe tuli zilengwe Zyakwe. Walo ngu Taata wesu; iswe tuli bana Bakwe.\nNyimbo zyakulumbaizya inga zyaimbwa; intembauzyo zyakumutembaula inga zyabalwa mumabbuku akubikkwa mumizeezo. Tumpango twa Bbaibbele tugeme aluyando lwa Yahuwah kuti ngo muzyali wabana Bakwe alimwi anguzu Zyakwe, zyoonse eezyi ninzila zya kuzyibya Muleli waboonse. Kunkamu zipaila antoomwe, ziiyo zyazilengwa leza eezyo zigeme kutondezya bweende akataa Mulengi azilengwe Zyakwe inga zyaabanwa. Bana inga baambilwa taano twaluyando lwabazyali akutondezya mbolukonzyana a luyando lwa bulemu.\n“Kuti twalilekelela zinyonyoono zyesu, Walo ulasyomeka alimwi uliluleme kutulekelela zinyonyoono zyesu akutusalazya kuzwa kukusofwaala kwesu.” 1 Johani 1:9\nKulilekelela zinyonyoono ncibeela cakukomba cipati loko. Eelyo uukomba nalilekelela kubula nguzu kwakwe, walo ulakulwaizyigwa kuti ajatilile Singuzuzyoonse. Mulimo wakweempwa mbuli cibeela ca bukombi, nkutondezya mbwalekelela zinyonyoono Taata, kutali kutondezya mbozyisofweede zinyonyoono zyesu pe.\nKweelede kubikkilwa maanu kuti boonse balilekelela zinyonyoono beelede kucita oobo aciindi ceelede, mubusena amunkamu yeelede. Zimwi zinyonyoono tazyeelede kuletwa antangalala nkaambo inga zyacisa bantu banji kwiinda kuleta luumuno pe. Zinyonyoono zyamuntu mwini lwakwe zyeelede kweempwa amuntu lwakwe mwini alikke kunembo lya Yahuwah. Tazyeelede kuletwa munkamu nokuba mumukwasyi. Kuti muntu wakabisyila muntunyina umwi, ciindi ncayelede kulilekelela kumuntu ooyo ngwaakabisyila muuciindi kabatana boola kuti bazyookombe antoomwe.\nNcintu ciyandika kugamika kweempwa kunguzu, akuyandisya kulekelela zinyonyoono kwa Yahushua, kutali kugamika kumilongo atumpango twazinyonyoono eezyo pe. Zimwi ziindi beenzu baswaide balatambwa kuti bape “bumboni bwabo abalo” mbuli mbwaakabeendelezya Yahuwah kuya kubuumi kuzwa kuzinyonyoono, kusikila nibaalipa ku Mufutuli. Kanjikanji aaba bantu inga bagama kubandauka buumi bwa zinyonyoono mbubaakkede azintu zisofweede nzibaali kucita. Kakuceede mamiti osanwe buyo, balamanizya kuti: “Mpawo Ime ndakalipa ku Mufutuli mpoonya zyoonse zyakacinca.”\nKulilekelela zinyonyoono kwamusyobo ooyu kupa Saatani bulemu kutali nguzu zya Yahuwah, akaambo kakutola ciindi cilamfu kubandauka buumi bwa zinyonyoono muciindi cakuti babandauke mbwaakabanununa Yahuwah akubaleleka kwiinda nibaacili mucibi. Mangwalo ayiisya kuti: “Kufumbwa zintu zili masimpe, kufumbwa cintu cisyomeka, kufumbwa ciluleme, kufumbwa cintu cisalala, kufumbwa cintu cilibotela, kufumbwa cintu campuwo ili kabotu, kuti kakuli ciimo cibotu, alimwi kuti kakuli kulumbaizya, amutonkomane akuyeeya zintu eezyi.” (Filipo 4;8, KJV)\nKufumbwa “kulilekelela” kugeme kusumpula nguzu zisofweede zya Saatani, kuzimaanya bulemu bweelede kupegwa Yooyo Uupa-mulawo alimwi uulekelela zinyonyoono, aboobo kulilekelela kwamusyobo ooyu takweelede kucitwa mukukomba caantangalala pe. Nokuba boobo, kulilekelela ooko kuleta muntu aciga cakuti atalike kweempwa ncobeni, nkulilekelela kuzwa mukati kamoyo wini uuminidwe zinyonyoono alimwi nkokuletela cipego ca kulekelelwa kuzwa kuli Yahuwah, Muleli waboonse.\n“O amupe kulumba kuli Yahuwah; nkaambo Walo mubotu: nkaambo luse Lwakwe lusikila kutamani.” (Intembauzyo 106:1.)\nImwi nzila ikondelezya yakupa kulumbaizya kuli Yahuwah njakwiinduluka kubandauka nzila nzyaakakuleleka mumvwiki yainda. Bana basyoonto inga baambilwa kuti baambe zintu nzyobalumbila. Muntu ulaalikke amikwasyi inga yabamba bbuku oomo mulembwa Zileleko nzyobalumba kuti zyaabasikila. Mbunga zipati inga zyatamba kufumbwa uyanda kwaamba zileleko nzyaakatambula mumvwiki yooonse.\nEeci ciindi cibotu cakwaamba bupati abubotu bwa Taata Wakujulu taceelede kwiindwa ambali pe. Cikulwaizya lusyomo muli baabo baswiilila akumvwa Yahuwah mbwaakaleleka umwi nkaambo balaibaluka kuti kuti Walo kakonzya kucitila umwi eeco, inga abalo wabacitila mbweenya nobabulide cintu.\nNciindi cibelesyegwa kabotu alimwi ncileleko kuli boonse, kuti basyoma babungana antoomwe, akwaambaula luyando lwabo akulumbanya Mufutuli wabo. Yahuwah ulaswiilila bumboni bupegwa abantu aaba alimwi upegwa bulemu kwiinda mukucita boobu.\nKuti bana Kristu nibali kubungana antoomwe, akwaambilana luyando lwa [Yahuwah], atusimpe tuyandisi twakunununwa kwabo, myoyo yabo yeni inga yabukulusyigwa, alimwi balo inga bayumyayumya umwi aumwi wabo. Iswe inga katwiiya abuzuba zintu zinjaanji zya Taata wakujulu, akumvwa luzyalo Lwakwe; nkabela swebo inga twayandisya kwaamba zya luyando Lwakwe; alimwi notucita boobu, myoyo yesu yeni iyookasaazyigwa akukulwaizyigwa, Kuti nitwali kwambaula kanjikanji zintu zya [Yahushua] akwaamba asyoonto zintu zyakuliyandila zyesu, inga swebo twabaa Nguwe munsi lyesu ziindi zinjaanji.3\nEelyo muntu natola ciindi kubandika majwi aakulumbaizya aapa bulemu kuli Taata a Mwana, aayo majwi alayobolwa Kujulu. Mipailo yaluyando akulumbanya tiili minji kwiinda yeeyo yakulomba zintu. Liya muntu nabandauka nzyayandisya mumoyo wakwe, aayo majwi alalembwa Kujulu, akucaala kwaciindi citamani kuti abe bumboni bwa bubotu bwa Yahuwah.\nNkabela aabo bakali kuyoowa Yahuwah bakaambilana umwi aumwi: eelyo Yahuwah wakateelela, akumvwa eeco, alimwi Bbuku lya Ciibalusyo lyabaabo bakali kuyoowa Yahuwah, lyakalembwa kunembo Lyakwe, alimwi abaabo bakali kuyeeyela azina Lyakwe. Bayooba Bangu, mbwaamba Yahuwah wamakamu, mubuzuba oobo Ime ndaakubweza mabwe angu mayandisi; alimwi Ime njoobavwuna, mbuli muntu mbwavwuna mwanaakwe ooyo uumubelekela. (Amulange Malakayi 3:16, 17.)\nKulibotela makani aakuti ncookaamba cilalembwa mubbuku limwi lya Kujulu! Mbombubo oobo majwi aako aakutembaula, luyando akulumbanya mbwaala mpindu kujulu.\nMajwi aayo . . .[Yahuwah] abangele ngobaswiilila cakukondwa, majwi aakulumbaizya cipego cipati cakapegwa nyika mu Mwana Simuzyalwaalikke . . . wa [Yahuwah]. Ijwi lili lyoonse lyakulumba cileleko camumuni wakasimpe . . . lililembedwe mumabbuku aakujulu. Ijwi lili lyoonse lizyibya kubomba kwa Taata wakujulu munkumbu zyakutupa . . . [Yahushua] kuti atugwisye zinyonyoono, akutwaabila bululami Bwakwe, lililembedwe mubbuku lyaciibalusyo Lyakwe. Bumboni bwamusyobo ooyu “butondezya kulumbaizya nguwe ooyo wakatwiita iswe kuzwa mumusinze kuzya kumumuni wakwe weebeka.” 1 Petulo 2:9. 4\nIntembauzyo zyakulumbaizya azyalo inga zyabalilwa bantu. Mumikwasyi, muntu umwi aumwi inga wabala kampango ka Bbaibbele komwe. Munkamu zipati, inga cibalo coonse cabalwa antoomwe, kutobelena kubala mumulongo.\nBoonse batola cibeela mukubandauka ncaakabacitila Yahuwah mukuleleka maumi aabo, bayoojana kuti bumboni bwamiswaangano eeyi ncintu cilweela mubweende bwabo mumoza.\nMupailo nkujulila moyo kuli . . .[Yahuwah] mbuli kumweenzinyoko. Kuleka kuba kuti ncintu ciyandika kumuzyibya mbotubede nokuba mbotulimvwide iswe . . .[Yahuwah], pele nkutegwa swebo tukonzye kumutambula Walo. Mupailo tuuleti . . .[Yahuwah] ansi kuli ndiswe, pele ututola mujulu iswe kuli Nguwe. 5\nMupailo uleta yooyo uupa kukombelezya aawo mpabede Ooyo Uutamani. Eeci ciindi cibotu boobu taceelede kusobanyigwa pe. Nokuba boobu, busena abantu abalo beelede kubikkilwa maanu mumipailo yaantangalala. Mipailo yaantangalala oomo muntu omwe mwaambaula ciindi cilamfu, akusiya bana kabakatede akutola mizeezo yabantu baswiilila kuti italike kuyabaila, tayeelede kupegwa. Busena bwakupeda mipailo milamfu, nkuuzyuli kwako mubuumi bwako bwamaseseke.\nMipailo yankamu mpati, kubota kuti kiili buyo mamiti obile bulamfu. Kuti kakuli mbunga mpati, imwi nzila yakucita kuti boonse bakkute mumuuya, njakupambukana mutubunga twabantu botatwe nokuba bone. Eeci cipa kuti umwi aumwi abaa ciindi cakupaila.\nAimwi nzila yakupaila, munkamu mpati amumukwasyi, nkupaila mumuzeezo omwe. Umwi muntu ulatalika mupailo, pele uli oonse uuminidwe mukuli inga wapozomoka akupaila awalo kufumbwa ciindi kwaamba cili mumoyo wakwe. Naba mwana wiinda kuba musyoonto ulakonzya kutola busena mumupailo akwaamba cintu ncalumbila. Ooyu musyobo wakupaila uletela zileleko zinjaanji nkaambo ujulila Moza Uusalala kuti usike ali boonse. Cimwi cintu capaililwa amuntu umwi inga caleta muzeezo kuli umwi. Muciindi cakuti alindile kusikila ciindi cakwe nayelede kupaila mumulongo, muntu inga waamba kufumbwa camunjila mucamba ndeenya eelyo alimwi mizeezo yamoyo wakwe inga yamvwugwa mukukombelela akulumbanya. Kujala mukwiinduluka mupailo ooyo Yahushua ngwaakapa basikwiiya Bakwe, ncintu cibotu mukujala mupailo wankamu.\nNzila yansiku “yakupaila mumuzeezo omwe” tiicili maunda mazubaano. Yakali kucitwa abaabo Yahuwah mbaakavwuna mulwiimbo Walo Wandisololela Ime. Mipailo yakali kutola mawoola, pele kwiina waakatala nokuba kwiindwa ambali pe. Kupaila cakwaanguluka mbuli bukweenzya Moza Uusalala cakali cintu cisansamusya. Ijulu lyakaswena munsimunsi alimwi baciswa bakaponyegwa, maleele akacitika alimwi abalo bafwide bakabusyigwa kujokela kubuumi. Amusoleke kupaila munzila eeyi. Tamukayandi limbi kupaila mbuli nkamu yomwe munzila imbi pe!\nLiya muntu nasala kusiya nkamu yabasyoma mucikombelo nokuba munkamu yacikombelo eeco, kuli kulimvwa aanga walekwa mucikwati. Nzila eeyo basazinyina mbobamulanganya muntu ooyo lino akulendelelwa kwakwe, kutazyiba kwakugama, nokuba nzila bwa kukomba alikke, inga zyapa muntu kuti alibone aanga bamusulaika boonse. Eeyi ninzila ya Saatani mukusoleka kulesya bantu kuti batazwi mu Bbabbuloni. Mukuvwunikila muntu kunsaa mizeezo yakuti taluleme, Saatani usoleka kuzungaanya kusala kwa muntu ooyo aboobo umusinikizya kuti ajokele kucintu ncazyibide kale nokuba kuti taciluleme- kupiluka ku Bbabbuloni.\nWebo kolyookezya mukusyomezyegwa kwa luyando lwa Taata akutambula kukomba kwako.\nLino kucinyina kusulaikwa kuli baabo bali muli . . .[Yahushua Mufutuli], aabo bateendi munyama, pele beenda mu Moza.\nWalo ooyo uusanyangula myoyo ulizyi cili mumuzeezo wa Muya, nkaambo walo nguuzekela basaante kutobezya mbuli kuyanda kwa . . .[Yahuwah]. Alimwi tulizyi kuti zintu zyoonse zilabeleka kabotu antoomwe kuli baabo bamuyanda . . .[Yahuwah], kuli mbabo baitidwe kutobezya makanze aakwe. (Ba Loma 8:1, 27, 28, KJV)\nMakanze aa Yahuwah nkuti kube bantu basyoma anyika yoonse, bali balikke nokuba mutubunga, bamukomba mubuzuba Bwakwe busetekene nokuba kuti balakatazyigwa akusulaikwa abamwi.\nWebo koyenda mulusyomo lukkwene, kosyoma kuti Walo waakwiita kutobezya makanze Aakwe aabulemu, walo ulakutambula webo Omuyandwa Wakwe. Eelyo webo noteelela kutobela Mufutuli wako kuzwa mu Bbabbuloni, kufumbwa muulo nkaambo kakucita boobo, webo upa bulemu ku Munununi wako alimwi kukomba kwako kulatambulika kuli Nguwe.\nNinzi ncotunga twaamba azintu eezi? Kuti Yahuwah kali kulubazu lwesu, nguni uunga watulwana? Walo watakalesya Mwanaakwe, pele wakamwaabila ndiswe toonse, mbuti lino Walo mbwanga tatupi zintu zyoonse kakwiina muulo?\nNguni uunga wapa mulandu kubayandwa ba Yahuwah baluleme? Yahuwah nguululamika! Nguni uunga watupa mulandu iswe? Yahushua wakatufwida, iiyi, alimwi akubuka kuzwa kubafu, walo uuli kujanza lyalulyo lyokwa Yahuwah, nguutuzekela lino iswe.\nNguni unga watuzandula kuzwa kuluyando lwa Yahushua? Hena mapenzi, nokuba kupyopyongana, nokuba kupenzyegwa, naa nzala, naa mantanda, naa ntenda, nokuba cceba? Nee peepe! Muzintu zyoonse eezyi iswe tulainda kuba bazundi kwiinda muli Nguwe ooyo wakatuyandisya.\n“Nkaambo Ime ndizyi kuti, nokuba lufu, naa buumi, nobaba bangele, naa nguzu zya Saatani, naa malelo, nokuba zintu ziliko lino, naa zintu zicizya kumbele, nokuba bulamfu, naa bufwaafwi, nokuba cilengwe cili buti, inga tacikonzyi kutwaandaanya aluyando lwa Yahuwah oolo luli muli Yahushua Mufutuli wesu.” (Amulange Ba Loma 8:31-39)\n1 Mabbuku aa Bbaibbele nkwaali muzintoolo zyabuna Kristu. Mabbuku aanyina muulo alakonzya kujanwa muluwo.\nZitobela ansaawa, nzibaka nzingaye buyo mpomunga mwajana mabbuku aayo:


Toonse tulagwasigwa acakulya cesu cakumuuya\nNaakabaa fwiifwi kukufwa, Jesu wakambuula aambali abasikwiiya bakwe bone—Petro, Jakobo, Johane, a Andreya. Jesu naakali kwaambilizya zitondeezyo zyakuboola kwakwe mumazuba aakumamanino, wakabuzya mubuzyo uuyandikana: “Nguni muzike musyomesi uucenjede ngwaakakazika mwami wakwe kuti abe mwami wabo basin’anda bakwe, abaabile zilyo zyabo kuciindi ceelede?” (Matayo 24:3, 45; Marko 13:3, 4) Jesu wakasyomezya batobeli bakwe kali “simalelo wabo,” kuti wakali kuzoosala aabo bayoopa batobeli bakwe cakulya cakumuuya muciindi celeede mumazuba aakumamanino. Mbaani babumba muzike ooyu?\nNkabunga kaniini mubananike batobela Jesu. “Muzike” ooyu Nkabunga Keendelezya kaBakamboni baJehova. Kapa cakulya cakumuuya kubakombi baJehova muciindi celeede. Tulangilide kumuzike uusyomekede kuti “kapa zilyo kuciindi ceelede.”—Luka 12:42.\nKaIanga-langa zyamuN’anda yaLeza. (1 Timoteo 3:15) Jesu wakapa muzike mutolo ooyo mulemu wakulanga-langa mulimu wanyika wambunga yaJehova, uuswaanizya kulanga zibelesyo zyayo, kweendelezya mulimu wakukambawuka akutuyiisya kwiinda mumbungano zyesu. Ikuti atupe nzituyanda ciindi nituziyanda “muzike uusyomeka alimwi uucenjede” uli kutupa cakulya cakumuuya kwiinda mumabbuku ngitubelesya mumulimu wesu, alimwi kwiinda munkani zipegwa kumiswaangano miniini amipati.\nMuzike ulisyomekede kukasimpe kali muBbaibbele akumulimu wakukambawuka makani mabotu, alimwi uliceenjede mukulangania ziyandikana zyaKristu zili aanyika. (Incito 10:42) Jehova ulikuulongezya mulimu wamuzike kwiinda mukupa cakulya cakumuuya ciingi.—Isaya 60:22; 65:13.\nNgwani wakasalwa aJesu kuti asanine basikwiiya bakwe zyakulya zyakumuuya?\nMunzila nzi muzike mwasyomeka ambwacenjede?


Malaki 3 | Bbaibbele lili a Intaneti | Bbaibbele lya Busanduluzi Bwanyika Mpya\nMwami mwini-mwini waboola kusalazya tempele lyakwe (1-5)\nMutumwa wacizuminano (1)\nBantu bakulwaizyigwa kuti bajokele kuli Jehova (6-12)\nJehova tacinci pe (6)\n“Amujokele kulindime, eelyo andime ndilaboola kulindinywe” (7)\n‘Amulete zyakkumi zyoonse, eelyo Jehova ulamupoomweda zileleko’ (10)\nBalulami ababi (13-18)\nBbuku lyakwiibalusya lyalembwa kumbele lya Leza (16)\nLwiindano luliko akati kabalulami ababi (18)\n3 “Bona! Mebo ndilatuma mutumwa wangu, eelyo uyoondibambila nzila.+ Alimwi cakutayeeyelwa Mwami mwini-mwini, ooyo ngomuyanda, uyooboola kutempele lyakwe,+ awalo mutumwa wacizuminano, ooyo ngomukkomanina, uyooboola. Bona! Uyooboola ncobeni,” mbwaamba Jehova wamakamu. 2 “Pele ino nguni uuyooliyumya ibuzuba mbwayooboola, alimwi ino nguni uuyakwiima nji aakulibonya? Nkaambo unooli mbuli mulilo wasikunyengulula akusalazya lubulo ambuli nsipa+ yabasikuwasya zisani. 3 Uyookkala mbuli sikunyengulula asikusalazya nsiliva,+ eelyo uyoosalazya bana ba Levi; uyoobasalazya mbuli ngolida ambuli nsiliva, eelyo bayooba bantu ba Jehova ibatuula zituuzyo zyacipego mubululami. 4 Aboobo cituuzyo cacipego ca Juda alimwi aca Jerusalemu ciyoomubotela Jehova, mbubonya mbuli kumazuba aakaindi ambuli kumyaka yansiku.+ 5 “Ndiyooboola afwaafwi andinywe kuti ndimubeteke, aboobo ndiyoofwambaana kuba kamboni uubapa mulandu balozi,+ basimamambe, basikukonka cakubeja+ alimwi abaabo baunina mubelesi zyakuvwola zyakwe,+ badyaaminina mukamufwu alimwi amucaala,+ alimwi abaabo batayandi kugwasya muzwakule.+ Aaba tabandiyoowi mebo pe,” mbwaamba Jehova wamakamu. 6 “Nkaambo ndime Jehova; tandicinci pe.*+ Nywebo muli bana ba Jakobo; tiimwamana pe. 7 Kuzwa kumazuba aabamauso mwali kuleya kumilawo yangu alimwi tiimwaibamba pe.+ Amujokele kulindime, eelyo andime ndilaboola kulindinywe,”+ mbwaamba Jehova wamakamu. Pele nywebo mubuzya kuti: “Ino tulajoka buti?” 8 “Sena muntu uulya maila weelede kumubbida Leza? Pele nywebo muluujisi kundibbida.” Mwabuzya kuti: “Ino twakubbida buti?” “Muumakani aazyakkumi alimwi azyakusanga. 9 Ncobeni mulisinganizyidwe, nkaambo muluujisi kundibbida—cisi coonse mbocizulwa ciluujisi kucita boobo. 10 Amuzilete muciyobwedo+ zyakkumi zyoonse, kutegwa kube cakulya muŋanda yangu;+ alimwi amundisole buyo munzila eeyi,” mbwaamba Jehova wamakamu, “mubone naa tandikoomujalwida milyango yakujulu+ akumupoomweda zileleko zinji kapati cakuti tamukoobulizya cintu cili coonse.”+ 11 “Alimwi ndiyoomukalalilila sikunyonyoona,* eelyo takanyonyooni micelo iizwa munyika yanu, awalo musaansa uuli mumuunda wanu taukaalilwi kuzyala micelo,”+ mbwaamba Jehova wamakamu. 12 “Masi oonse ayoomwaamba kuti mulilelekedwe,+ nkaambo nywebo muyooba cisi cikkomanisya,” mbwaamba Jehova wamakamu. 13 “Mwabelesya majwi mabi kapati kulindime,” mbwaamba Jehova. Lino nywebo mubuzya kuti: “Ino ncibi nzi ncotwaamba akati kesu kujatikizya nduwe?”+ 14 “Mwaamba kuti, ‘Tacigwasyi pe kubelekela Leza.+ Ino nimpindu nzi njotwajana mukuzuzikizya mikuli yesu kulinguwe alimwi amukweenda katuuside kumbele lya Jehova wamakamu? 15 Lino basikulisumpula tubabona kuti balilelekedwe. Abalo basimucita zibi balazwidilila.+ Tabayoowi kusunka Leza pele balekwa buyo kakunyina akusubulwa.’” 16 Aciindi eeco aabo bamuyoowa Jehova bakali kwaambaula, umwi amweenzinyina, awalo Jehova wakali kubikkila maano akuswiilila. Mpoonya ibbuku lyakwiibalusya lyakalembwa kumbele lyakwe+ kujatikizya baabo bamuyoowa Jehova alimwi abaabo bazinzibala kuyeeya* zina lyakwe.+ 17 “Lino bayooba bantu bangu,”+ mbwaamba Jehova wamakamu, “mubuzuba mbondiyoopanga lubono luyandisi.+ Ndiyoobafwida lubomba, mbubonya muntu mbwamufwida lubomba mwanaakwe uumubelekela.+ 18 Eelyo nywebo muyoolubona alimwi lwiindano luliko akati kamuntu mululami amubi,+ akati kayooyo uubelekela Leza ayooyo uutamubelekeli.”\n^ Naa “tiindacinca pe.”\n^ Ambweni kwaamba cipenzyo cazyuuka.\n^ Naa “bayeeya.” Naa ambweni, “bayandisya.”


TUBELESYA magesi amungwimba kucita zintu zinji. Magesi tulaabelesya kukasaazya akutontozya mumaanda eesu alimwi amungwimba kubikka mumyootokala yesu. Pele bantu banji munyika bajisi buyumuyumu kapati kujatikizya mbobeelede kwaabelesya magesi alimwi amungwimba.\nBa Gary ibakkala ku South Africa bakati, “kudula kwamungwimba” makani mapati. Ba Jennifer ibakkala ku Philippines balalibilika kujatikizya ncobakonzya kubelesya nkaambo magesi “alaakunka-unka kapati.” Ba Fernando ibakkala ku El Salvador bakati, “ndilalibilika kapati kujatikizya kunyonganizyigwa kwacilawo.” Mumasena manji zintu zimwi nzyobabelesya bantu zilasofwaazya muya ngobayoya bantu, mucikozyanyo ciindi nobaumpa coal alimwi a oilo.\nMubwini mulakonzya kulibuzya kuti, ‘Ino inga ndacita buti kujatikizya buyumuyumu buboola akaambo kazintu eezyi zyakubelesya?’\nToonse tulakonzya kusala kuzibelesya kabotu zintu mbuli magesi alimwi amungwimba. Kwaabelesya kabotu magesi alimwi amungwimba kuleta mpindu. Kwiinda mukuzibelesya kabotu, citugwasya kuti katutasowi mali manji. Alimwi eeci cigwasya kukwabilila cilawo motukkala, alimwi akutaba bayamba mukuzibelesya zintu eezyi.\nAtulange-lange mbazu zyotatwe motukonzya kwaabelesya kabotu magesi alimwi amungwimba: mumaanda eesu, muzyakweendela alimwi amilimo yabuzuba abuzuba.\nAmuzibelesye kabotu zibelesyo zikasaazya alimwi akutontozya. Buvwuntauzi bumwi ibwakacitwa kucisi cimwi ku Europe bwakatondezya kuti ciindi camupeyo kantu kamwi kategwa thermostat kukajola buyo kusika a 2°C ikucesya kukasaala, yakali nzila mbotu yakucesya magesi aakabelesyegwa mwaka woonse. Ba Derek ibakkala ku Canada balauzumina muzeezo ooyu ciindi nobati: “Kusama nsweta ciindi camupeyo muciindi cakuyasya muncini uukasaazya kwaciindi cilamfwu kupa kuti tubelesye buyo magesi masyoonto.”\nNzila eeyi ilakonzya kubelesyegwa nomuba mumasena aakasaala. Ba Rodolfo ibakkala ku Philippines, lyoonse balakajola-jola ansi ka thermostat ikali kumuncini wabo uutontozya kweelana ambobwaca. Nkaambo nzi? Bakati: “Eeci citupa kutasowa mali manji alimwi akwaabelesya kabotu magesi.”\nAmwaajale mawindo amilyango ciindi nomukasaazya naa kutontozya muŋanda yanu. * Tulakonzya kweeleba kunyonyoona magesi kwiinda mukutazumizya muya uukasaala naa muya uutontola kuya aanze. Mucikozyanyo, kusiya mulyango bukwazi ciindi camupeyo kupa kuti kubelesyegwe magesi manji kutegwa muŋanda mukasaale.\nTakuli buyo kujala mawindo alimwi amilyango kugwasya, bantu bamwi bacikonzya kucesya kubelesya magesi kwiinda mukubikka mawindo aapa kuti kakukasaala.\nAmubelesye mabbaubbu aatabelesyi mulilo munji. Ba Jennifer ibaambidwe kumatalikilo bakati: “Muciindi cakubelesya mabbaubbu aabelesya mulilo munji, twakatalika kubelesya yaayo aatabelesyi mulilo munji.” Nokuba kuti zintu zitabelesyi mulilo munji ziladula kapati, pele zilagwasya kutasowa mali manji.\nIkuti kacikonzyeka, amubelesye zyeendelo zyabanamaleya. Ba Andrew ibakkala ku Great Britain bakati: “Ndibelesya citima naa ncinga kuunka kumulimo kufwumbwa leelyo nondikonzya.” Ibbuku litegwa Energy: What Everyone Needs to Know lyaamba kuti “mootokala uumugeme ulanywa mungwimba ziindi zyotatwe kwiinda muulo ngomukonzya kubbadela kumabbaasi alimwi akuzitima zyeenda misinzo mifwaafwi.”\nAmucesye nyendo zyanu. Kwiinda mukulibambilila limwi, mulakonzya kucesya nyendo ziyandika kucitwa, calo cikonzya kupa kuti mubelesye buyo mungwimba musyoonto, aboobo inga tiimwasowa ciindi cinji alimwi amali.\nBa Jethro ibakkala ku Philippines balibambilila limwi mali aagaminide aakuula mungwimba mwezi amwezi. Mpoonya bakati: “Eeci capa kuti kandipanga buyo nyendo ziyandika kapati.”\nMILIMO YABUZUBA ABUZUBA\nAmucesye kubelesya maanzi aapya. Kweelana abuvwuntauzi bumwi ibwakacitwa ku Australia, “ikubelesya maanzi aapya mumaanda kubelesya magesi aasika kumweelwe wa 1.3% alo aabelesyegwa mumadolopo aamucisi eeci naa 27% yamagesi aabelesyegwa mumaanda oonse.”\nMbwaanga maanzi aapya abelesya magesi manji, ikubelesya maanzi aapya masyoonto kugwasya kucesya magesi aabelesyegwa. Ba Victor ibakkala ku South Africa balauzuminizya muzeezo ooyu ciindi nobakati: “Tulasolekesya mpotugolela kubelesya buyo maanzi aapya masyoonto ciindi notusamba.” Ba Kenway, basyaazibwene mumakani aasayaansi bakati: “Kubelesya maanzi aapya masyoonto kujisi mpindu zyotatwe, nkaambo kupa kuti kutabelesyegwi maanzi amagesi manji, cigwasya kkampani iipa maanzi amagesi alimwi cipa kuti bantu mumaanda kabatasowi mali manji.”\nAmuzime. Eeci cibikkilizya kuzima malaiti, zintu izibelesya magesi mbuli ma TV alimwi amakkompyuta. Noliba leelyo noyazimwa, mincini minji ilalya mulilo ikuti tiiyazimwa cakumaninina. Basyaazibwene bamwi bakulwaizya kuzisomona ntambo kumalaiti kutegwa izimine limwi. Ba Fernando ibaambwa kumatalikilo balaibelesya nzila eeyi ciindi nobakati: “Ndilaazima malaiti alimwi akusomona ntambo kuzibelesyo zyamagesi nzyonditabelesyi.”\nSwebo lwesu kutugama kunyina ncotukonzya kucita kujatikizya kudula kwamagesi alimwi ambwaanyonyoona cilawo kutegwa apangwe, pele tulakonzya kuzyiba mbotukonzya kwaabelesya kabotu. Bantu nyika yoonse mboizulwa balasoleka kujana nzila zyakucita boobo. Masimpe, kwaabelesya kabotu magesi alimwi amungwimba inga kwayandika kusolekesya kapati alimwi akukkala ansi kuyeeya, pele kuli bubotu buliko. Ba Valeria ibakkala ku Mexico bakati: “Tandisowi mali manji alimwi ndilacikwabilila cilawo.”\n^ munc. 10 Amwaatobele cakulomya malailile aazwa kuli basikupanga mincini iikasaazya alimwi akutontozya kutegwa kaibeleka kabotu. Mucikozyanyo, mincini imwi ilijisi malailile aagaminide aazumizya kuti mulyango naa mawindo kaajaludwe ciindi noibeleka.\nBbaibbele lilijisi njiisyo zigwasya izitukulwaizya kuzibelesya kabotu zintu nzyotujisi.\nJohane 6:12: Jesu wakaambila basikwiiya bakwe kuti: “Amubwezelele bufwefwelenga boonse bwasyaala, kutegwa kutabi cinyonyooka.”\nIno nintaamu nzi nzyomukonzya kubweza kutegwa mutazibelesyi cabuyamba zintu nzyomujisi?\nBafilipi 2:4: “Mutabikkili buyo maano kuzintu nzyomuyanda nywebo zilikke, pele akuzintu nzyobayanda bamwi.”\nIno bukkale bwanu bubajatikizya buti bantu bamwi? naa bantu ibakkala mucilawo canu?\nMabala Amusale naa muyanda kukkopa zyakamwaigwa izyakalekkoodwa SINSIMUKA! No. 5 2017 | Ciindi Nokwacitika Ntenda—Nzila Zikonzya Kugwasya Kufwutula Bantu


Ninzi Cicitika Lwasika Lufu? Print\nNinzi Cicitika Lwasika Lufu?\nMangwalo ayubununa kuti eelyo muntu muzumi naafwa, kucinyina muzimo uucilimvwa bulanga pe. Kunyina kumvwa cicisa nokuba cikondelezya pe. Pele muzimo wamuntu “uloona” kusikula akabusyilwe kubuumi a Yooyo Uupa Buumi.\nUmwi mukaintu wakalemba mulumbe wakuumbulizya bamucaala mumilumbe yamause ku Amelika. Banyinazyala bakazwaa kufwa, alimwi mwaalumi wakwe bwakamukosya buumba. Wakayiisyidwe kuti eelyo bantu babotu nobafwa, baunka Kujulu kuyookwabilila akweembela bayandwa babo bacipona anyika.\nEeci cimvwikaanga ncintu cuumbulizya moyo uuminidwe buumba , pele mwaalumi wakwe taakali kuukkomanina muzeezo wakuti banyinazyala nkobacili munsi munsi lyabo, kabawumwine akulangilizya zyoonse zicitika muŋanda … kufumbwa cicitigwa amunzi. Lino mbwaakali kusyoma kuti banyina bakaciliko, waatalika kukaka koonana amukaintu wakwe, ategwa tee kayi banyina baliimvwi munsimunsi kabalangilizya cicitika, mpoonya cikwati cabo cakanjila aataambiki.\nOoku kulubizya kuteelela kulajanikajanika akataa buleya. Kutaanguna aaya makani amvwikaanga asyomya muntu kuumbulizyigwa. Pele eeco ncisyomyo cifwaambana kusanduka kubaanga ndi twe lya mulilo, litontola sikoo mbuli nsizi.\nPele masimpe eeni aacicitika aciindi cakufwa, ayinduluka buyo kuyubununa bulamfu bwa luyando lwa Yahuwah.\nEelyo Lazalosi waku Bethani naakaciswa, bacizyi bakwe bakatumina mulomo kuli Yahushua, kabaamba buyo kuti:\n“Omwami, langa ooyo ngookali kuyanda waciswa.”\nEelyo Yahushua naakamvwa boobo, Walo wakati, “Oobu tabuli bulwazi bwa kufwa, pele mbulwazi bwakutondezya bulemu bwa Yahuwah, kutegwa mwanaa Yahuwah alemekezyegwe kwiinda muli ndulo.” (Bala Johane 11:3-4.)\nBusanduluzi bwini mbwakuti: Lazalosi takoofwa pe. Nokuba boobo … wakafwa! Yahushua wakalindila kwainda mazuba obile kuzwa waawo, nkokuya ayumuke kuya ku Bethani. Basikwiiya bakazingwa mizeezo. Nkaambo nzi lino ncibakali kuunkila ku Judiya muciindi eeco ooko baJuuda nkobakali kumuyubilila kuti bamujaye? Naakabona nkobapenga kuyeeya mumizeezo akuzingwa, Yahushua wakabapandulwida kuti:\nMulongwe wesu Lazalosi uloona, pele Ime ndaunka kuti nkamusinsimune.”\nMpoonya basikwiiya bakati, “O Mwami, kuti kali uloona, ulaba kabotu.” Nokuba boobo Yahushua wakali kwaambilizya lufu lwakwe, pele balo bakali kuyeeyela kuti wakali kwaamba buyo kuti woona ŋonzi zyakulyookezya.\nMpawo Yahushua wakabaambila munzila iigaminina kuti, “Lazalosi ulifwide.” (Langa mu Johane 11:11-14.)\nLufu luli mbuli koona! Kunyina kumvwa cicisa nokuba cityompokezya, kunyina kuusa, nokuba buumba. Ncobeni kunyina muntu uufwide uusobelela akulangilizya bayandwa bakwe bacipona pe. Kunyina ncazyi muntu uufwide nokuba mbwalimvwide pe.\nKunyina kulimvwa bulanga mu lufu!\nKufumbwa muntu wakalicisa kapati nanka yooyo wakalimvwa kukotela mumoyo inga wakwaambila mbwiimvwika mizeezo yamuntu uuminidwe buumba ambwalimvwide mumoyo, ncintu ciinda kucisa kwiinda cintu cikucisa amubili mbocimvwika. Kubulilya lyo mizeezo yakulimvwa bulanga mu lufu, eeco ncipego ciinda kubota cokwa Yahuwah akataa zipego zyakwe zya luyando!\nBanaKristu banji basyoma kuti eelyo muntu naafwa, wuunka Kujulu nokuba ku mulilo uutamani. Bamozilemu basyoma kuti aabo bajaigwa nobali mumulimo wabupaizi bwabo, bagaminina kuya ku Muunda wa Edeni, pele zyuulunzuma zyabantu bafwa lufu lwa kulifwida nokuba bafwida muntenda, luliimpene. Bamozilemu bayiisya kuti bangele basandula cuumbwe camuntu kuti cibe busena bweebeka kuli baabo balaa lusyomo luyumu batakwe cibi. Pele kuli baabo batakwe lusyomo luyumu, nokuba baabo bakacita zinyonyoono, cuumbwe mbusena bwa kusubulwa akupenzyegwa.\nSaatani nguwakaanza mizeezo iifulyungene boobu yoonse. Walo ukkomanina kupenzya mizeezo ya bamucaala kuti bayandwa babo bafwide lino balapenzyegwa akusubulwa. Kunyina leza uulaa luyando uunga walekela muntu kuti apenzyegwe boobo nokuba kuti wakali sinkondonyina, nkaambo “Yahuwah Lwakwe nduyando.” (Langa 1 Johane 4:8.) Walo ulekela bantu boonse kuti bafwe, babotu abasofweede, kutegwa boone akulyookezya mucuumbwe kusikila bakabusyigwe kuzwa ku lufu.\nNkaambo bazumi balizyi kuti bayoofwa, pele bafwide kunyina ncobazyi pe, tabajisi bulumbu; mizeezo yabo yakalubwa kaindi. Alimwi kunyina cintu cicibakkomanisya nokuba cibacima, kunyomenenwa kwabo lino kwakaloba; alimwi kucinyina cibeela ncobacijisi mu zintu zicicitika ansi lya zuba. (Mukambausi 9:5-6, KJV)\nKupandulula muzimo wamuntu\nMalengelo ookwa Adamu ayubununa mbwabambidwe muntu muzumi. “Alimwi Yahuwah Elohimu wakabumba muntu abulongo bwaansi, mpoonya wakayoyela muya wa buumi mumpemo zyakwe; mpoonya muntu wakaba muzumi.” (Langa mu Matalikilo 2:7.) Muciindi ca muyoba kulembedwe bbala liimpene aasyoonto, pele eelyo bbala alyalo, lilibelesyedwe munzila njeenya. Yahuwah wakaambila Noah kuti anjizye mu bwato “banyama bobile bobile, aabo balaa muya wabuumi.” (Langa mu Matalikilo 7:15.) Ibbala libelesyedwe waawa eelyo lyakasandululwa kuti “muya”, ndyeenya ndebbala amumasena aambi mu Mangwalo lilembedwe kuti muya. Ndebbala eeli lipandulula mubili uuswaangene antoomwe amuya ookwa Yahuwah uupa buumi akupa kuti muntu alimvwe bulanga, abe muntu uupona.\nMumajwi aamulaka uutelemuka, Solomoni wakakulwaizya bantu kuti babelekele Yahuwah nobuciliko buumi: “Koibaluka Mulengi wako eelyo bunweba bwa nsiliva nobutaninga sungununwa, Nokuba mutiba wagolide nuutaninga pwaika, nokuba citekelo nocitaninga pwaika ku kasensa, Nokuba vwili nolitaninga kompoka ku mugonti. Mpoonya bulongo buyoopiluka mubulongo mubwakazyila, awalo muya uyoozyokela kuli Elohimu wakuupede.” (Langa Mukambausi 12:6-7.)\nKakwiina (muya) wa buumi ngwaakayoyela Yahuwah, kucinyina kulimvwa bulanga pe.\nBuumi butagoli … bumwi buzuba\nAabo bakafwa kabasyoma mu lweengelelo amubulowa bwa Yahushua, bayoobusyigwa aakuboola akuyaka bulelo bwa Yahuwah butakwe magolelo munyika. Cipego ca buumi butamani tacipegwi pele buyo kusikila aciindi eeco. Awalo Joobo nokuba kuti wakali kulombozya kufwa pele taakali kulangila kuya Kujulu mpeenya aawo pe. Mubwini, walo waamba cigaminina kuti mubili wakwe uyoobola mucuumbwe.\nNkaambo ndilizyi kuti Muvwuni wangu muumi, akuti kumamanino uyooyima anyika. Lino lukanda lwangu lwaakumana kunyonyoonwa, amubili ooyu njoomubona Yahuwah. Njoomubona ameso aangu eeni, mebo lwangu kutali uumbi, nokuba kuti moyo wangu wanetuka. (Bala Joobo 19:25-27.)\nJoobo wakali kusyoma kuti bumwi buzuba Yahuwah uyoomubusya kuzwa kulufu kuti akapone alimwi anyika. Ncobeni, boonse bakafwa kabasyoma mu lweengelelo lwa bulowa bwa Yahushua, bayoobusyigwa kuti bakapone akulela anguwe kwa cuulu ca myaka munyika mpya. Kumamanino aacuulu ca myaka, aabo bakazumenene kuzanga a Saatani, bayoobusyigwa kuzwa kulufu kwa kaindi kasyoonto kuti bakabetekwe ciindi camamanino. Johane wakalemba kuti:\nLino ndakabona cuuno cituba cipati cabwami, ayooyo uukkede ali ncico. Nyika ajulu zyakamutija . . . Mpoonya ndakabona bafu, bapati abaniini, kabaimvwi kumbele lyacuuno eeco, eelyo mabbuku akavwununwa. Alimwi kwakali alimbi bbuku lyakavwununwa, eeli lyakali bbuku lyabuumi. Bafu bakabetekwa mbubonya mbuli mbukwakalembedwe mumabbuku, kweendelana amilimo yabo. Lwizi lwakagwisya bafu bali muli ndulo. Lufu acikkalilo cabafu zyakagwisya bafu bakali muli nzizyo, nkabela boonse bakabetekwa kweendelana amilimo yabo njibakacita. Mpoonya aawo lufu acikkalilo cabafu zyakafusilwa mubbibi lyamulilo. Bbibi lyamulilo eeli ndolufu lwabili. Nkabela kufumbwa ooyo watakajanwa zina mubbuku lyabuumi wakafusilwa mubbibi lyamulilo. (Ciyubunuzyo 20:11-15, NKJV)\nBuumi butamani mbo bulumbu buyoopegwa bakomi. Mu Baloma 6:23 kulembedwe kuti “bulumbu bwa cinyonyoono ndufu.” Lufu, kutali buumi butagoli bwa kusubulwa, ncecipego caboonse bakaka lweengelelo aluse lwa Yahuwah. Yahuwah ucita buyo cintu cilikke mbwali Taata waluyando ncanga wacita mu luzyalo Lwakwe: Ulekela baabo banga tiibakkomanina kukkala mubulelo bwa Luyando kuti balobe akuzimaanina limwi.\nMangwalo ayubununa kuti eelyo muntu muzumi naafwa, kucinyina kulimvwa bulanga pe. Kunyina kumvwa cicisa nokuba kukkomana pe. Muya wamuntu uunga wapenga kukkala mu Bulelo bwa Luyando uyooleka kupona akuzimaazyilwa limwi.\nKoleka kuteelela kubeja kwa Saatani ooko kukucumba akukucisya moyo wako. Kufumbwa mucintu ncacita Yahuwah, kuyubununwa luyando Lwakwe luteeli ku mubisyi. Kotambula lufutuko. Komuzumizya kuti akukumbatile mumaanza Aakwe aaluyando lutamani, alimwi yebo ulakonzya kuyookkala kukabe kutamani antoomwe a Yahuwah, a Mufutuli abamwi bayoonununwa kuzwa mumisela yoonse.


Muchelo Wamuuya Lusyomo\nNgaziyakulinda—Yakwiiya | August 2019\nBALA MU Abua Acholi Afrikaans Aja Akha Albanian Altai Alur American Sign Language Amharic Amis Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Cuban Sign Language Czech Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Finnish Fon French Ga Garifuna Georgian German Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Idoma Igbo Igede Iloko Indonesian Italian Italian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Ponapean Poqomchi' Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nLusyomo Lupa Kuti Tube Aachibindi\nLUSYOMO lupa kuti tutayoowi. Muchikozyano, Saatani uyanda kumana bweenzuma mbutuli aabo aJehova pesi lusyomo lupa kuti tukonzye “kuzima mivwi yoonse iiyaka mulilo iifwuswa amubi.” (Ef. 6:16) Alubo kuti katuli aalusyomo tuyookonzya kulisimya kumapenzi mayumu nta. Jesu wakabuzya basikwiiya bakwe kuti: “Ikuti kamujisi lusyomo luli mbuli inseke yamusitada, muyakwaambila mulundu ooyu kuti, ‘Kozwa aawa uunke waalya,’ eelyo uyoozwa.” (Mt. 17:20) Atulange-lange mibuzyo iitobela: Lusyomo niinzi? Kuziba kasimpe kutugwasya biyeni kuti tube alusyomo? Nga tulalusimya biyeni lusyomo lwesu? Alubo ngwani ngutweelede kusyoma? Kujana nsandulo zyamibuzyo eeyi kulatugwasya nkaambo lusyomo lupa kuti tusime mubukombi.—Rom. 4:3.\nLusyomo luswaanizya zintu zyiingi kutali kuziba akuzumina kasimpe luzutu nkaambo nikuba “madaimona alasyoma oobo [kuti Leza mpali] alimwi alakankama.” (Jak. 2:19) Ani mpo lusyomo niinzi?\nMbuuli mbutulaachoonzyo chakuti lyoonse kunooli sikati amansiku, tulaachoonzyo chakuti nzyakaamba Leza zizoozuzikizigwa\nBbayibbele lipandulula lusyomo munzila zibili. Yakusaanguna, “lusyomo mbulangizi businizyidwe bwaceeco cilangilwa.” (Heb. 11:1a) Kuti kuli alusyomo ulazumina kuti zintu zyoonse zyaambwa aJehova nzyachoonzyo akuti zizoozuzikizigwa. Muchikozyano, Jehova wakabuzya maIsrayeli kuti: “Ikuti naa nywebo mulakonzya kujaya cizuminano cangu casyikati alimwi acizuminano cangu camasiku, kutegwa syikati amasiku zitabiko aciindi canzizyo ceelede, nkokuti acalo cizuminano cangu a Davida mubelesi wangu inga cajaigwa.” (Jer. 33:20, 21) Kuli nwaakali wayoowa na kuti zuba talikoozwa naakuti talikoobbila, zitape kuti kutabi sikati amansiku? Kuti kulaachoonzyo chakuti kuli milawu iipa kuti kakuba sikati amansiku, toyelede kuzumbuuzya kuti Mulengi wamilawo eeyi uyoozuzikizya majwi aakwe ngaakaamba.—Is. 55:10, 11; Mt. 5:18.\nYachibili, lusyomo “mbumboni busalede bwazintu zini-zini zitanabonwa” pesi kazili zyachoonzyo. (Heb. 11:1b; makani aamunsi.) Atubone chikozyano chitugwasya kumvwisisisya makani aaya. Atuteedi, mwanaako wakubuzya kuti ‘Uzizi biyeni kuti moya mpuuli?’ Nikuba kuti taakwe nwaakali wawubona moya pesi ulakonzya kumubuzya bumboni butondeezya kuti mpuuli, mbuuli kuyoya, zichitwa aluuwo azimwi. Kuti mwanaako wabumvwisisisya bumboni oobo, ulakonzya kusyoma kuti moya mpuuli nikuba kuti takonzyi pe kuubona. Andulo lusyomo luyeeme aabumboni.—Rom. 1:20.\nKUZIBA KASIMPE KUTUGWASYA KUBA ALUSYOMO\nMbukunga twabona kuti lusyomo luyeeme aabumboni nkinkaako, kuti tube alusyomo tweelede kuba “aluzyibo lwini-lwini lwakasimpe.” (1 Tim. 2:4) Pesi tatweelede kugolela aawo luzutu nkaambo mwaapostolo Pawulu wakati: “Muntu utondezya lusyomo ndwajisi mumoyo.” (Rom. 10:10) Tatweelede kukasyoma luzutu kasimpe pesi tweelede kukabona kakayandikana. Kuti twakabona kakayandikana, ziyoopa kuti tutondeezye lusyomo akupona kweendelana ankako. (Jak. 2:20) Muntu uutakwe ndaba akasimpe ulakonzya kukakaka nikuba kuti kuli bumboni buli aantanganana alubo ulakonzya kusala kuchita nzyayanda. (2 Pet. 3:3, 4; Jud. 18) Eezi nzizyo zyakapa kuti bamwi bantu bakapona muchiindi chaBbayibbele batabi alusyomo nikuba kuti bakazibona zigambyo. (My. 14:11; Joh. 12:37) Muuya uusalala waLeza ugwasya bantu bayanda kasimpe luzutu kuti babe alusyomo.—Gal. 5:22; 2 Tes. 2:10, 11.\nDAVIDA WAKALUSIMYA BIYENI LUSYOMO LWAKWE?\nUmwi muntu wakali alusyomo lusimide, Mwaami Davida. (Heb. 11:32, 33) Pesi bamwi bamumpuli yakwe teebakalikwe lusyomo luli mbuuli lwakwe. Muchikozyano, ali chimwi chiindi mukulanaakwe Eliyabbu wakatondeezya kuti taakwe lusyomo chiindi naakambwida Davida akaambo kakuti wakali kuyanda kulwana aGoliyati. (1 Sam. 17:26-28) Eezi zitondeezya kuti taakwe muntu uuzyalwa kali alusyomo akuti takulichitikili pe. Davida wakaba alusyomo nkaambo wakali abweenzinyina bulikabotu aLeza.\nMuli Intembauzyo 27, Davida wakapandulula zyakamugwasya kuti abe alusyomo lusimide. (Vesi 1) Davida wakayeeyesesya atala azintu nzyaakachitilwa aJehova ambaakamulwanina basinkondonyina. (Vesi 2,3) Wakali kukuyanda kukomba Jehova. (Vesi 4) Wakali kukomba Leza kalaamwi abakombinyina mutente lyakukombela. (Vesi 6) Wakali kubuzya Jehova zili mumoyo wakwe kwiinda munkombyo. (Vesi 7, 8) Alubo Davida wakali kuyanda kuyiisigwa nzila zyaLeza. (Vesi 11) Akaambo kakuti kuba alusyomo kwakali kuyandikana kuli Davida, wakalibuzya kuti: “Ino nindali kuli ikuti nindatalijisi lusyomo?”—Vesi 13.\nMBUKONZYA KUSIMYA LUSYOMO LWAKO\nAnduwe ulakonzya kuba alusyomo lusimide mbuuli kwakabede Davida kuti watobelezya zyaambidwe muli Intembauzyo 27. Twabona kuti weelede kuba aluzibo kuti ube alusyomo. Kukkala kubala Jwi lyaLeza amabbuku apandulula Bbayibbele kuyoopa kuti ube abuntu oobu. (Int. 1:2, 3) Yeeyesesya atala azintu nzubala. Kuyeeyesesya kupa kuti umuyande loko Jehova. Alubo kuti wamuyanda Jehova uyootondeezya kuti ulaalusyomo kwiinda mukukambawuka akuliswaanizya abamwi kumiswaangano yambungano. (Heb. 10:23-25) Alubo tutondeezya kuti tuli alusyomo kwiinda ‘mukupaila lyoonse akutaleka.’ (Lk. 18:1-8) Bbayibbele liti, “amupaile cakutaleka” kuli Jehova kamuli achoonzyo chakuti “ulamubikkila maano.” (1 Tes. 5:17; 1 Pet. 5:7) Lusyomo lupa kuti tuchite milimu mibotu alubo milimu eeyo isimya lusyomo lwesu.—Jak. 2:22.\nKatanafwa Jesu wakabuzya basikwiiya bakwe kuti: “Amusyome Leza; amundisyome andime.” (Joh. 14:1) Zilaantanganana kuti tatweelede kusyoma Jehova luzutu pesi tweelede kusyoma aJesu. Nga tulamusyoma biyeni Jesu? Atubone nzila zitatu.\nKusyoma Jesu chambaanzi?\nYakusaanguna, weelede kusyoma kuti chinunuzyo nchipo nchwaakapegwa aLeza. Mwaapostolo Pawulu wakati: “Ndilapona akaambo kalusyomo ndondijisi mu Mwana wa Leza, iwakandiyanda akulyaaba akaambo kandime.” (Gal. 2:20) Kusyoma Jesu kuswaanizya kuzumina kuti chinunuzyo chilabeleka mulinduwe, chipa kuti ulekelelwe zibi, chipa kuti ube abulangilizi bwakupona kukabe kutamani akuti ninzila mpati iitondeezya kuti Leza ulakuyanda. (Rom. 8:32, 38, 39; Ef. 1:7) Kusyoma kuti chinunuzyo chilakugwasya kupa kuti utalisoli akaambo kazibi nzwaakachita chiindi akuti utanoolilangili aansi.—2 Tes. 2:16, 17.\nYachibili, komba kuli Jehova kwiinda muchinunuzyo chaJesu. Chinunuzyo chipa kuti tukonzye kukomba kuli Jehova “akwaambaula cakutayoowa, kutegwa tukajane luse aluzyalo lwa Leza zyakutugwasya aciindi ceelede.” (Heb. 4:15, 16; 10:19-22) Alubo kukomba kutugwasya kuti tube amanguzu aakulwana masunko.—Lk. 22:40.\nYachitatu, swiilila Jesu. Mwaapostolo Johane wakalemba kuti: “Ooyo uumusyoma Mwana ulaabuumi butamani; ooyo uutamuswiilili Mwana takabuboni buumi pe, pele bukali bwa Leza bulakkalilila aalinguwe.” (Joh. 3:36) Muvesi eeyi Johane wakatondeezya musiyano uliwo aakati kakuba alusyomo akutaswiilila. Nkinkaako, tutondeezya kuti tulamusyoma Jesu kwiinda mukumuswiilila. Alubo tutondeezya kuti tulamuswiilila Jesu kwiinda mukuswiilila “mulawo wa Kristo,” chaamba kutobelezya zintu zyoonse nzyaakayiisya anzyakalayilila. (Gal. 6:2) Imwi nzila mbututondeezya kuti tulamuswiilila Jesu, nkutobelezya malayilile “muzike uusyomeka alimwi uucenjede” ngatupa. (Mt. 24:45) Kuti waswiilila Jesu, uyoolisimya kumapenzi mayumu nta.—Lk. 6:47, 48.\nUmwi mwaalumi wakoompolola kuli Jesu kati: “Ndijisi lusyomo! Kondigwasya kuba alusyomo luyumu!” (Mk. 9:24) Mwaalumi ooyu wakali alusyomo pesi kulibombya kwakapa kuti alibone kuti weelede kuba alusyomo lusimide. Andiswe tulakonzya kuswaana zyiimo ziyanda kuti tube alusyomo lusimide. Nkinkaako atubeleke changuzu kuti tusimye lusyomo lwesu lino. Twabona kuti lusyomo lwesu lulasima kwiinda mukubala Jwi lyaLeza akuyeeyesesya atala anzitubala akuti kuchita oobo kupa kuti tumuyande loko Jehova. Alubo lusyomo lwesu lulasima nitukambawukila bamwi, nituliswaanizya abakombima kumiswaangano yambungano akukomba chakutaleka. Kuyungizya waawo, kuti twasimya lusyomo lwesu tujana mpindu mpati. Nkaambo Jwi lyaLeza litwaambila kuti: “Nobayandwa, amuliyake nobeni aantalisyo yalusyomo lwanu lusalalisya . . . ikutegwa muzumanane kukkala muluyando lwa Leza.”—Jud. 20, 21.\nLuyando Lwanu Aluvule\nAabo “Bakuswiilila” Bayoofutuka\nMbutukonzya Kuzibila Nitwachincha Mulimu Mumbunga\nJohane Mubbabbatizi Nchikozyano Chibotu Chakubotelwa\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA August 2019\nNGAZIYAKULINDA—YAKWIIYA August 2019


Matalikilo 15 | Bbaibbele lili a Intaneti | Bbaibbele lya Busanduluzi Bwanyika Mpya\nCizuminano ca Leza a Abramu (1-21)\nMyaka iili 400 yakupenzyegwa yaambilizyigwa (13)\nCisyomezyo ca Leza kuli Abramu caambwa alimwi (18-21)\n15 Nozyakainda zintu eezyi, ijwi lya Jehova lyakasikila Abramu mucilengaano kaliti: “Utayoowi+ Abramu. Ndili ntobo yako.+ Bulumbu bwako bunooli bupati kapati.”+ 2 Mpoonya Abramu wakati: “Mwami Singuzuzyoonse Jehova, ncinzi ncotiikandipe, mbwaanga mebo tandizyede alimwi ooyo uuyookona ŋanda yangu muntu waku Damasiko, Eliezere?”+ 3 Abramu wakayungizya kuti: “Tonoondipa lunyungu,+ alimwi lino muntu* wamuŋanda yangu nguutiibe simulyazina.” 4 Pele ijwi lya Jehova lyakamwiingula kuti, “Muntu ooyu takakulidi zina pe, pele mwanaako wakulizyalila* nguuyookulida zina.”+ 5 Mpoonya wakamutola anze akumwaambila kuti: “Kolanga kujulu akubala nyenyeezi, ikuti naa ulakonzya kucita oobo.” Kumane wakati kulinguwe: “Oobu mboluyooba lunyungu lwako.”+ 6 Aboobo wakasyoma Jehova,+ eelyo Leza wakamubona kuti mululami.+ 7 Kumane wakayungizya kuti: “Ndime Jehova, iwakakugwisya ku Uri wabana Kasidi kuti ndikupe nyika eeyi kuti ibe cikono cako.”+ 8 Eelyo wakaingula kuti: “Mwami Singuzuzyoonse Jehova, ino ndilazyiba buti kuti ndiyookona nyika eeyi?” 9 Mpoonya wakamwiingula kuti: “Kondiletela ŋombe mpwizi iili amyaka yotatwe iitanazyede, mpongo mpwizi iili amyaka yotatwe, mugutu uuli amyaka yotatwe, inziba alimwi akana kankwilimba.” 10 Aboobo wakazileta zyoonse eezyi akuzitenda akati muzibeela zyobilo zyeelene akubikka cibeela acimwi kulubazu lumwi lwacibeelanyina, pele tuyuni tanaakatutenda pe. 11 Mpoonya bayuni bakatalika kuboola kunyama eeyi, pele Abramu wakazumanana kubatanda. 12 Eelyo izuba nolyakali kuyanda kubbila, Abramu zyakamutola ŋonzi zyalufwu mpoonya kwakamuboolela mudima uuyoosya kapati. 13 Kumane Leza wakati kuli Abramu: “Kozyiba calusinizyo kuti, bantu balunyungu lwako bayookkala kabali bamuzwakule mucisi citali cabo, alimwi akuti bantu bakooko bayoobacita kuba bazike akubapenzya kwamyaka iili 400.+ 14 Pele ndiyoocibeteka cisi eeco ncobayoobelekela,+ mpoonya bayoozwa oomo azintu zinji.+ 15 Pele yebo uyoofwa muluumuno; uyoozikkwa musyule lyakupona myaka minji.+ 16 Pele balo bayoopiluka kuno+ muzyalani lyane, nkaambo ciindi cakubetekwa cabana Amori akaambo kazibi zyabo tacinasika pe.”+ 17 Izuba nolyakabbila alimwi nokwakasiya mbi, kwakalibonya bbibi lyamulilo lisuka busi, alimwi mulilo wakainda akati kazibeela zyanyama eezyi. 18 Buzuba oobo Jehova wakapanga cizuminano+ a Abramu, wakati: “Lunyungu lwako ndiyoolupa nyika eeyi,+ kuzwa kumulonga wa Egepita kusikila kumulonga mupati wa Firate:+ 19 nyika yabana Keni,+ bana Kenizi, bana Kadimoni, 20 bana Heti,+ bana Perizi,+ bana Refaimu,+ 21 bana Amori, bana Kanana, bana Girigasi alimwi abana Jebusi.”+\n^ Mu Chihebrayo, “mwana musankwa.”\n^ Mu Chihebrayo, “ooyo uuyoozwa mulinduwe.”


Bulumbu Bupati Mbondakajana Mubuumi Bwangu—Sikusobana Cisobano Catenesi Uucibwene\nIbbaibbele Lilakonzya Kubacinca Bantu\nAMUBALE MU Abua Afrikaans Albanian Amharic Arabic Armenian Azerbaijani Baoule Belize Kriol Bicol Bislama Boulou Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Faroese Fijian Finnish Fon French Georgian German Greek Gun Haitian Creole Hausa Hebrew Hiligaynon Hindi Hungarian Iloko Indonesian Isoko Italian Japanese Kannada Kikamba Kikaonde Kikuyu Kiluba Kinyarwanda Kirghiz Kirundi Korean Latvian Lingala Lithuanian Macedonian Malagasy Malay Malayalam Maltese Mambwe-Lungu Mongolian Moore Myanmar Ndebele (Zimbabwe) Nepali Norwegian Nzema Oromo Ossetian Pangasinan Persian Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sango Sepedi Serbian (Cyrillic) Serbian (Roman) Setswana Seychelles Creole Shona Sidama Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tarascan Tatar Telugu Thai Tigrinya Tojolabal Tsonga Turkish Twi Tzotzil Uighur (Cyrillic) Ukrainian Urdu Uzbek Vietnamese Waray-Waray Welsh Yoruba Zapotec (Isthmus) Zulu\nBulumbu Bupati Mbondakajana Mubuumi Bwangu\nAkaluulwa aba Veli Paloheimo\nMWAKA WAKUZYALWA 1967\nCISI NKOBAKAZWA FINLAND\nMBOBAKABEDE KAINDI SIKUSOBANA CISOBANO CATENESI UUCIBWENE\nNdakakomenena mudolopo lya Tampere, ku Finland. Bamukwasyi wangu tiibakali kwaabikkila maano kapati makani aabukombi, pesi lwiiyo lwakumubili alimwi akulilemeka kabotu bakali kuzibikkila maano. Bamaama bazwa ku Germany, alimwi ciindi nindakali mwana, ndakali kuswaya ku West Germany, nkobakali kukkala bakaapa.\nKuzwa kubwana ndakali kuzikkomanina zisobano. Kumatalikilo ndakali kusobana misyobo iili yoonse yazisobano, pele nindakakkwanya myaka iili 14 ndakasala kubikkila maano kutenesi. Nindakakkwanya myaka iili 16, ndakali kutilena ziindi zyobilo naa zyotatwe abuzuba. Masyikati ndakali kutilena ziindi zyobilo abakkoocci mpoonya masiku ndakali kucita oobo endikke. Zyakali kundikkomanisya zibeela ziindene-indene zyacisobano eeci; kuuma tenesi kwakali kundigwasya kulisunka mumizeezo alimwi akumubili naa ndakali muyumu buti. Nokuba kuti ndakali kuyanzana abeenzuma akunywa tukoko zimwi ziindi, tiindakalijana mumapenzi aaboola akaambo kakubelesya misamu iikola naa bukoko. Kuuma tenesi ncecintu ncondakali kubikkila kapati maano mubuumi bwangu.\nNindakakkwanya myaka iili 17, ndakatalika kuuma mumatonamenti aaitwa kuti ATP. * Nindakazunda mumatonamenti aali mbwaabede, ndakaba ampuwo mucisi coonse. Kandili amyaka iili 22, ndakali akati kabasikusobana tenesi bali 50 ibainda munyika yoonse.\nKwamyaka minji, ndaizinguluka nyika yoonse kuyaabuuma tenesi. Ndakabona masena mabotu, pele alimwi ndakabona mapenzi manji ngobajana bantu munyika mbuli bugwebenga, kubelesya misamu iikola, alimwi akusofwaazyigwa kwanyika. Mucikozyanyo, nitwakali ku United States, twakaambilwa kuti tatweelede kuunka kumasena aambi akaambo kabugwebenga. Zyoonse eezyi zyakali kundikopa. Aboobo, nokuba kuti ndakali kucita zintu nzyondikkomanina, kumamanino aabuzuba, tiindakali kulimvwa kukkutila.\nMusimbi ngondakasyabide, Sanna, wakatalikide kwiiya Bbaibbele a Bakamboni ba Jehova. Wakandigambya kuti wakali kwaakkomanina makani aabukombi, pesi tiindakamukasya kwiiya. Mu 1990 twakakwatana, mpoonya mwaka wakatobela wakabbapatizyigwa akuba umwi wa Bakamboni ba Jehova. Pele mebo, tiindakali kwaabikkila maano makani aabukombi, nokuba kuti ndakali kusyoma kuti Leza nkwali. Ndakazooyeeya kuti bakaapa baku Germany bakali kulibala kapati Bbaibbele, alimwi bakalindiyiisyide akupaila.\nBuzuba bumwi, mebo aba Sanna notwakaunka kuyooswaya banabukwetene bamwi Bakamboni, balumi, ba Kari bakanditondezya businsimi bwamu Bbaibbele bwaamba “mazuba aamamanino.” (2 Timoteyo 3:1-5) Akandinjila kapati mumoyo makani aaya, nkaambo ndakazyiba ikaambo ncokuli zintu zibyaabi munyika. Buzuba oobo tiitwakasakana kubandika makani aabukombi. Pele kuzwa waawo, twakatalika kubandika zyamu Bbaibbele aba Kari, alimwi zyoonse nzyondakaiya zyakali kumvwika. Akaambo kakuti ndakajisi bubi alimwi ndakali kweenda kapati, tiitwakali kusitikila kwiiya, pele ba Kari tiibakatyompwa pe. Bakali kundilembela lugwalo buya kwiingula mibuzyo njondakabuzya notwakali kwiiya. Yoonse mibuzyo mipati iijatikizya buumi yakaingulwa kubelesya Bbaibbele, eelyo asyoonto-syoonto ndakatalika kubona mutwe wamakani wa Bbaibbele, wakuti Bwami bwa Leza buyoopa kuti makanze aakwe azuzikizyigwe. Kuzyiba zina lya Leza, Jehova, akubona zintu nzyaatucitila kwakandikkomanisya kapati. (Intembauzyo 83:18) Icakandinjila kapati mumoyo mbubambe bwacituuzyo cacinunuzyo ncaakatupa, tiibwakali buyo bubambe bwakalicitikila naa kwiinzya buyo mulawo pele cakatondezya luyando lwa Leza. (Johane 3:16) Alimwi ndakaiya kuti ndakajisi coolwe cakuba mulongwe wa Leza akuyoopona kukabe kutamani muparadaiso yaluumuno. (Jakobo 4:8) Ndakatalika kulibuzya kuti: “Ino inga ndatondezya buti kulumba?”\nNdakakkala ansi kuyeeya buumi mbondakali kupona. Ndakaiya mu Bbaibbele kuti lukkomano lunji luboola akaambo kakupa, aboobo ndakabona kuti ndakeelede kutalika kwaambila bamwi nzyondisyoma. (Milimo 20:35) Mbwaanga kuuma tenesi wakali mulimo buya, ndakali kujanika kumatonamenti mazuba aabalilwa ku 200 mumwaka, aboobo tiindakali kujanika aŋanda mazuba aayo. Boonse mumukwasyi bakali kulangila ndime kutegwa ndibalanganye. Ndakabona kuti ndakeelede kubambulula buumi bwangu.\nNdakalizyi kuti kucileka mulimo ooyu waatala akaambo kabukombi kwakali kuyoopa kuti banji batandimvwisyi. Pele coolwe cakuzyiba Jehova akuba abuumi butamani cakali cibotu kapati kwiinda bulumbu buli boonse mbondakali kuyoopegwa akaambo kakuuma tenesi, aboobo tiicakandikatazya kusala cakucita. Ndakakanza kutabikkila maano kuzintu nzyobakali kukonzya kwaamba bantu, nkaambo ooku kwakali kusala kwangu. Lugwalo lwakandigwasya kulizunda sunko eeli ndugwalo lwa Intembauzyo 118:8, ilwaamba kuti: “Jehova uli kulubazu lwangu; tandikooyoowa pe. Ino muntu inga wandityani?”\nAciindi aawa, kwakasika bantu ibakali kuyanda kundipa mulimo iwakajisi mali manji, ngondakali kukonzya kubelesya kwamyaka minji. Nokuba boobo, ndakalisalide kale cakucita, aboobo ndakakaka, alimwi mukuya kwaciindi ndakacileka kuuma mumatonamenti aa ATP. Ndakazumanana kwiiya Bbaibbele, aboobo mu July 2, 1994, ndakabbapatizyigwa akuba umwi wa Bakamboni ba Jehova.\nMukwiimpana abamwi, mebo tiindakacitikilwa ntenda buya kutegwa ndiyeeye kuti kuli Leza. Alimwi takuli kuti ndakali kukayandaula buya kasimpe. Ndakali kulimvwa kuti buumi bwangu bwakali buyo kabotu akuti tiindakali kuyandika zintu azimwi. Nokuba boobo, mbuli kuti kasimpe kamu Bbaibbele kakali kulindila kuti ndikajane, cakutayeeyela, ndakajana kuti buumi bulaampindu, alimwi buumi bwangu bwasumpuka kapati kwiinda mbondakali kukonzya kweezyeezya. Mukwasyi wesu wayuma alimwi wakamantana kapati. Alimwi ndilikkomene kapati kuti bana bangu boonse botatwe batobela mikondo yangu, kutali kuba basizisobano, pele Banakristo.\nNdicikukkomanina kuuma tenesi. Mumyaka yainda, ndali kubeleka tulimo-limo tujatikizya tenesi kutegwa ndilanganye mukwasyi wangu. Mucikozyanyo, cimwi ciindi ndakali kkoocci alimwi a manager wabasikusobana tenesi. Pele buumi bwangu tabuciyeeme azisobano. Kumatalikilo, ndakali kutirena mawoola manji nsondo ansondo kutegwa ndibe sikuuma tenesi uucibwene, akuti kandizunda. Lino, ndili mukambausi waciindi coonse alimwi ndilikkomene kubelesya ciindi cangu kugwasya bamwi kwiiya akutobela njiisyo zyamu Bbaibbele izyakacinca buumi bwangu. Ndijana lukkomano kwiinda mukubikkila maano kucilongwe cangu a Jehova Leza alimwi akwaambila bamwi bulangizi bwangu bwakumbele.—1 Timoteyo 6:19.\n^ munc. 10 Mabala aakuti ATP aiminina Association of Tennis Professionals. Nkekabunga keendelezya baalumi basobana tenesi iisumpukide. Tonamenti njobaita kuti ATP Tour ilabikkilizya amatonamenti manji mobapa mali naa bulumbu bumwi buyo kuli basikuzunda. Mweelwe wamapointi muntu ngapanga mumatonamenti agwasya kuzyiba mpayelede kubikkwa sikusobana ooyo amulongo wanyika yoonse.\nIbbaibbele Lilakonzya Kubacinca Bantu Luumuno alimwi alukkomano\nNdakali Kulibonya Mbuli Kuti Ndakalijisi Zyoonse Nzyondakali Kuyanda\nNdakali Kuciyandisya Kapati Cisobano ca Baseball Kwiinda Cintu Cili Coonse!


Kaini a Abelo—Kunyema Kwakasololela Kukujaya Muntu | Ziiyo Zyabana Zyamu Bbaibbele\nAMUBALE MU Acholi Afrikaans Albanian American Sign Language Amharic Arabic Argentinean Sign Language Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombian Sign Language Croatian Cuban Sign Language Czech Dangme Danish Dayak Ngaju Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexican Sign Language Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Peruvian Sign Language Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tahitian Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nNobakazwa mumuunda wa Edeni, ba Adamu a Eva bakazyala bana banji. Mwanaabo wakusaanguna Kaini wakaba mulimi, mpoonya wabili Abelo wakaba mweembezi.\nBuzuba bumwi Kaini a Abelo bakapa zituuzyo kuli Jehova. Sena ulicizyi cituuzyo? Ncipengo caalubazu. Jehova wakacikkomanina cituuzyo ca Abelo, pele tanaakakkomana acituuzyo ca Kaini. Eeco cakapa kuti Kaini anyeme kapati. Jehova wakamucenjezya Kaini kuti bukali bwakwe inga bwamupa kuti acite cibi. Pele Kaini tanaakaswiilila pe.\nMuciindi caboobo, Kaini wakaambila Abelo kuti: “Atweende musyokwe.” Kabali musyokwe, Kaini wakamuuma mwanookwabo akumujaya. Ino Jehova wakacita buti kujatikizya makani aaya? Jehova wakamusubula Kaini akumutandila kule amukwasyi wakwe. Kaini tanaakazumizyidwe kujoka alimwi pe.\nSena kuli ciiyo ncotukonzya kwiiya? Inga twatalika kunyema ikuti zintu tiizyeenda mbotwali kuyanda. Ikuti twanyema—naa kuti bamwi batucenjezya akaambo kakuti babona kuti tulinyemede—tweelede kufwambaana kucinca mbotuyeeya, biyo-biyo inga twacita cintu cibi kapati.\nAkaambo kakuti Abelo wakali kumuyanda kapati Jehova alimwi wakacita ziluleme, Jehova unoomuyeeya lyoonse. Leza uyoomubusya Abelo ciindi aakucinca nyika kuba paradaiso.\n“Usaangune kumvwana amunyoko, mpoonya upiluke akutuula cipego cako.”—Matayo 5:24\nMibuzyo: Ino bana ba Adamu a Eva bobilo bakusaanguna bakali bani? Ino Kaini wakamujaila nzi mwanookwabo?\nMatalikilo 4:1-12; Bahebrayo 11:4; 1 Johane 3:11, 12\nAbelo—“Nokuba Kuti Wakafwa, Ucaambaula”\nNcinzi ncotukonzya kwiiya kujatikizya Abelo alimwi alusyomo lwakwe nokuba kuti kuli buyo makani masyoonto aajatikizya nguwe mu Bbaibbele?


Sena Mweendela Antoomwe Ambunga ya Jehova? | Yakwiiya\nAMUBALE MU Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Meso aa Jehova ali kubalulami.”—1 PE. 3:12.\nIno Jehova uyakucita buti ciindi Saatani aakusola kunyonyoona bantu bakwe?\nNzintu nzi zimwi Leza nzyayanda kulindiswe mbotuli bantu bakwe?\nNkaambo nzi ncotweelede kweendela antoomwe ambunga ya Jehova?\n1. Nimbunga nzi yiitwa azina lya Jehova iyakanjila mubusena bwabana Israyeli basiluleyo? (Amubone cifwanikiso icili kumatalikilo aacibalo.)\nJEHOVA ulapegwa bulemu akaambo kakutalisya mbungano ya Bunakristo mumwaanda wamyaka wakusaanguna alimwi akubukulusya bukombi bwakasimpe mazuba aano. Mbubwenya mbotwakaiya mucibalo cainda, mbunga iipangwa abasikutobela Kristo bakusaanguna njiyakanjila mubusena bwacisi cabasiluleyo cabana Israyeli kuba bantu baitwa azina lya Jehova. Mbunga mpya eeyi, njaakafwida luzyalo Leza, yakafwutuka ciindi Jerusalemu naakanyonyoonwa mu 70 C.E. (Lk. 21:20, 21) Zintu zyakacitika mumwaanda wamyaka wakusaanguna akali ngamatalikilo aazintu zicitikila babelesi ba Jehova mazuba aano. Mbunga ya Leza taikanyonyooki ciindi bweende bwazintu bwa Saatani bwaakunyonyoonwa. (2 Ti. 3:1) Mbuti mbotukonzya kuba masimpe kuti eeci ciyakucitika ncobeni?\n2. Ncinzi Jesu ncaakaamba kujatikizya “mapenzi mapati,” alimwi ino ayakutalika buti?\n2 Kujatikizya kubako kwakwe kutalibonyi alimwi amamanino aabweende bwazintu, Jesu wakaamba kuti: “Kuciindi eeco kuyooba mapenzi mapati aatanacitikide kuzwa kumatalikilo aanyika kusikila sunu, alimwi kunyina naayooba limbi pe.” (Mt. 24: 3, 21) Mapenzi aaya aatanabwenwe ayakutalika ciindi Jehova aakunyonyoona “Babuloni Mupati,” bukombi bwakubeja bwanyika yoonse kwiinda mukubelesya nkamu zyabasitwaambo twacisi. (Ciy. 17:3-5, 16) Ncinzi ciyakutobela kucitika?\nNTAAMU YA SAATANI IYAKUSOLOLELA KU AMAGEDONI\n3. Bwaakumana kunyonyoonwa bukombi bwakubeja, nkusoleka kuli buti kuyakucitwa mukulwana bantu ba Jehova?\n3 Bwaakumana kunyonyoonwa bukombi bwakubeja, Saatani alimwi azibeela ziindene-indene zyanyika bayakulwana babelesi ba Jehova. Mucikozyanyo, kujatikizya “Gogo wakunyika ya-Magogo,” Magwalo aambila limwi kuti: “Uyoosika mbuli iguwo, uyooza mbuli ijoba livumba nyika, yebo amakamu aako oonse abantu banji mboli abo.” Akaambo kakuti Bakamboni ba Jehova tabajisi basikalumamba bankondo alimwi akaambo kakuba bantu basiluumuno, mbabantu bayakuboneka kuti inga tabakatazyi kulwana. Pele kucita boobo kuyakuba kulubizya kapati.—Ezk. 38:1, 2, 9-12.\n4, 5. Mbuti mbwayakucita Jehova kujatikizya kusoleka kwa Saatani kwakunyonyoona bantu bakwe?\n4 Ino Leza uyakucita buti kujatikizya kusoleka kwa Saatani kwakunyonyoona bantu bakwe? Jehova uyakubagwasya bantu bakwe kwiinda mukutondezya nguzu zyakwe mbwali Mwami Wabubumbo Boonse. Jehova ubona kuti kulwana bantu bakwe nkulwana nguwe. (Amubale Zekariya 2:8.) Aboobo, Taateesu wakujulu uyakubweza ntaamu mpoonya-mpoonya kutegwa atuvwune. Kufwutulwa ooku kuyakuboola kumamanino aakunyonyoonwa kwanyika ya Saatani lya Amagedoni, “nkondo yabuzuba bupati bwa Leza Singuzuzyoonse.”—Ciy. 16:14, 16.\n5 Kujatikizya Amagedoni, businsimi bwamu Bbaibbele bwaamba kuti: “Jehova ulijisi makani aakukazyanya abamasi, ulabeteka bantu boonse balya maila, abasizibi ulabaaba kuti bajazigwe ipanga, Mbuboobu mbwaamba Jehova wamakamu. Amubone! Mapenzi alabuka mucisi cimwi acimwi, aguwo ipati lilabusigwa kumagolelo aanyika. Nkabela mubuzuba obo bajayidwe ba-Jehova bayoojanwa moonse munyika kuzwa kumagolelo amwi akusikila kumagolelo amwi. Tabakooyoolilwa nikuba kubambwa nikuba kuzikwa, pele bayooba bufumba buyo atala avu.” (Jer. 25:31-33) Nkondo ya Amagedoni iyakunyonyoona bweende bwazintu oobu bubyaabi. Nyika ya Saatani iyakugwisyigwa, pele cibeela caanyika cambunga ya Jehova ciyakufwutuka.\nIKAAMBO MBUNGA YA JEHOVA NCOYAZWIDILILA MAZUBA AANO\n6, 7. (a) Ino bapanga “nkamu mpati” bazwa kuli? (b) Ino kwaba kuyaambele kuli buti mumyaka misyoonto yainda?\n6 Mbunga ya Leza yazwidilila mazuba aano akaambo kakuti ipangwa abantu ibali ncibeela ncakkomanina Leza. Bbaibbele litusyomezya kuti: “Meso aa Jehova ali kubalulami, amatwi aakwe aswiilila mipailo yabo yakukombelezya.” (1 Pe. 3:12) Baluleme babikkillizya “nkamu mpati” yabantu “bazwa mumapenzi mapati.” (Ciy. 7:9, 14) Aaba basikufwutuka taili buyo “nkamu” pe. ‘Ninkamu mpati’—mweelwe mupati kapati wabantu. Sena muyakuba akati kabantu bayakufwutuka lya “mapenzi mapati”?\n7 Ino aabo bapanga nkamu mpati bazwa kuli? Balaletwa antoomwe kweelana abusinsimi bwa Jesu bujatikizya citondezyo cakubako kwakwe. Wakaamba kuti: “Makani mabotu aa Bwami aaya ayookambaukwa munyika yoonse kuti bukabe bumboni kumisyobo yoonse, mpoonya mamanino ayoosika.” (Mt. 24:14) Mumazuba aano aakumamanino, kukambauka ngomulimo mupati kapati wambunga ya Leza. Akaambo kamulimo wakukambauka uucitwa nyika yoonse alimwi akuyiisya kucitwa a Bakamboni ba Jehova, mamiliyoni aabantu batalika kukomba Leza “mumuuya amukasimpe.” (Joh. 4:23, 24) Mucikozyanyo, myaka iili kkumi yainda—mumwaka wamulimo wa 2003 kuzikusika mu 2012—bantu bainda ku 2,707,000 bakabbapatizyigwa kutondezya kulyaaba kwabo kuli Leza. Nyika yoonse, kuli Bakamboni bainda ku 7,900,000, alimwi amamiliyoni aabantu bamwi balabasangana, kwaambisya ciindi ca Ciibalusyo camwaka amwaka. Tatulilumbaizyi akaambo kamyeelwe eeyi nkaambo ‘Leza nguukomezya.’ (1 Ko. 3:5-7) Nokuba boobo, cilalibonya kuti nkamu mpati iyaabukomena alimwi akuba mpati ncobeni mwaka amwaka.\n8. Ncinzi capa kuti kube kuyungizyika kugambya mumbunga ya Jehova yamazuba aano?\n8 Kwaba kuyungizyika kugambya kumweelwe wababelesi ba Leza akaambo kakuti Jehova lwakwe kumugama ulabagwasya Bakamboni bakwe. (Amubale Isaya 43:10-12.) Kuyungizyika ooku kwakaambilwa limwi mumajwi aabusinsimi aakuti: “Kakamu kaniini kayooba cuulu, abantu bace bayooba mukowa mupati. Mebo nde-Jehova njoofwambya makani aya kuciindi cao ceelede.” (Is. 60:22) Aciindi cimwi, ciinga cabananike cakali buyo “kakamu kaniini,” pele mweelwe wabo wakakomena ciindi ba Israyeli bakumuuya abambi nobakaletwa mumbunga ya Leza. (Gal. 6:16) Akaambo kakulongezyegwa a Jehova mwaka amwaka, kuyungizyika kwazumanana kwiinda mukuyobololwa kwankamu mpati.\nJEHOVA NCAYANDA KULINDISWE\n9. Ncinzi ncotweelede kucita ikuti katuyanda kuyakukkomana abuumi bubotu busyomezyedwe mu Jwi lya Leza?\n9 Kufwumbwa naa tuli Banakristo bananike naa bankamu mpati, tuyakukkomana abuumi bubotu busyomezyedwe mu Jwi lya Leza. Nokuba boobo, kutegwa tukacite oobo, tweelede kutobela nzyayanda Jehova. (Is. 48:17, 18) Amulange-lange cikozyanyo cabana Israyeli nobakali kweendelezyegwa a Mulawo wa Musa. Makanze amwi aa Mulawo akali aakukwabilila bana Israyeli kwiinda mukubapa milawo mibotu yeendelezya makani aakoonana, kucita makwebo abamwi, kulanganya bana, kubabona munzila iili kabotu bantu, azimwi buyo. (Kul. 20:14; Lev. 19:18, 35-37; Dt. 6:6-9) Kutobela nzyayanda Leza kulatugwasya andiswe munzila njiyonya eeyi—alimwi tacituminyi kucita kuyanda kwakwe. (Amubale 1 Johane 5:3.) Masimpe, mbubwenya Mulawo mbowakali kubakwabilila bana Israyeli, kumvwida Jehova Leza alimwi akutobela njiisyo zyakwe takutukwabilili buyo pele alimwi kulatugwasya ‘kuyuma mulusyomo.’—Tit. 1:13.\n10. Nkaambo nzi ncotweelede kujana ciindi cakubala Bbaibbele alimwi a Kukomba Mumukwasyi nsondo ansondo?\n10 Cibeela caanyika cambunga ya Jehova ciyaabuyaambele munzila ziindene-indene. Mucikozyanyo, twazumanana kuyaambele mukumvwisya kasimpe kamu Bbaibbele. Eeci taceelede kutugambya nkaambo “inzila yabaluleme ili mbuli mumuni uumweka, uuya bungwengwemuka mane bwaca buzuba.” (Tus. 4:18) Pele inga cabota kulibuzya kuti: ‘Sena ndeendela antoomwe akucinca mukumvwisya kasimpe kamu Magwalo? Sena ndilaacilengwa cakubala Bbaibbele buzuba abuzuba? Sena ndili munkutwe kubala mabbuku eesu? Sena mebo amukwasyi wangu tulijisi bubambe bwa Kukomba Mumukwasyi nsondo ansondo?’ Bunji bwesu tulazumina kuti tacikatazyi kapati kucita zintu eezyi. Ciyandika buyo nkujana ciindi cakucita boobo. Eelo kaka cilayandika kujana luzyibo lwamu Magwalo, kulutobela, alimwi akukomena kumuuya—kwaambisya mapenzi mapati mbwaayaabuswena afwaafwi!\n11. Muunzila nzi mapobwe aansiku alimwi amiswaangano yamazuba aano yambungano, yaalubazu, yabbazu alimwi ayacooko mboigwasya?\n11 Mbunga ya Jehova ilatubikkila maano kwiinda mukutukulwaizya kumvwida lulayo lwa mwaapostolo Paulo lwakuti: “Alimwi katubikkilana maano ikutegwa tukulwaizyanye kutondezya luyando akucita milimo mibotu, tutanooleki kuswaangana antoomwe, mbuli bamwi ibajisi ciyanza eeci, pele katuyumizyanya umwi amweenzinyina, alimwi atuzumanane kucita boobo ikapati mbomubwene kuti buzuba bwaswena afwaafwi.” (Heb. 10:24, 25) Mapobwe akali kucitwa mwaka amwaka alimwi amiswaangano imwi yakukomba yakabayumya kumuuya bana Israyeli. Kuyungizya waawo, mapobwe aalubazu mbuli Pobwe Lyazilawo mumazuba aa Nehemiya, zyakali ziindi zikkomanisya. (Kul. 23:15, 16; Neh. 8:9-18) Mbubwenya buyo, andiswe tulagwasyigwa amiswaangano yambungano, yaalubazu, yabbazu alimwi ayacooko. Atugwasyigwe amiswaangano eeyi kutegwa katuli bayumu kumuuya alimwi akujana lukkomano.—Tit. 2:2.\n12. Ino tweelede kulimvwa buti kujatikizya mulimo wakukambauka Bwami?\n12 Mbotuli bantu bazulilwa mumbunga ya Leza, tulikkomene kutola lubazu ‘mumulimo uusalala wamakani mabotu aa Leza.’ (Lom. 15:16)Kutola lubazu ‘mumulimo uusalala’ ooyu kupa kuti tube “basimilimonyina” a Jehova, “Ooyo Uusalala.” (1 Ko. 3:9; 1 Pe. 1:15) Kukambauka makani mabotu kupa kuti zina lya Jehova lisalala lisalazyigwe. Kupegwa mulimo wakukambauka “makani mabotu aabulemu aazwa kuli Leza uukkomene” ncoolwe citakonzyi kweelanisyigwa.—1 Ti. 1:11.\n13. Ino buumi bwesu bwakumuuya alimwi abwakumubili buyeeme anzi?\n13 Leza uyanda kuti tube bantu bayumu kumuuya kwiinda mukukakatila kulinguwe alimwi akugwasyilizya mbunga yakwe mumilimo iindene-indene. Musa wakaambila bana Israyeli kuti: “Ndatamba ijulu anyika buzuba obuno, kuti zyoonse zibe bakamboni bangu, kuzibwe kuti buumi alufu, lulongezyo alutuko, zyoonse ndazibika kuti mulisalile. Amusale buumi, kuti mupone, nywebo abana banu. Amuyandisye Jehova Leza wanu, amuswiilile ijwi lyakwe, amumukakatile, nkaambo kucita obo kulamuletela buumi akoongola, kuti mukale munyika eyo Jehova njaakakonkezya kupa bamauso wanu, Abrahamu a Izaka a Jakobo.” (Dt. 30:19, 20) Buumi bwesu buyeeme akucita kuyanda kwa Jehova, kumuyanda, kuswiilila ijwi lyakwe, alimwi akukakatila kulinguwe.\n14. Mbuti mukwesu umwi mbwaakali kulimvwa kujatikizya cibeela caanyika cambunga ya Leza?\n14 Mukwesu Pryce Hughes, walo wakakakatila cakutazungaana kuli Leza alimwi akuzumanana kweendela antoomwe ambunga yakwe, wakalemba kuti: “Ndilalumba kapati kuti ndapona kweelana aluzyibo kujatikizya makanze aa Jehova kuzwa ciindi eeco camusyule kautanasika mwaka wa 1914 . . . Cintu ciyandika kapati kulindime, nkweenda antoomwe ambunga ya Jehova iilibonya. Zyakandicitikila mubuumi zyakandiyiisya kuti tandeelede kusyoma busongo bwabantu. Kandijisi muzeezo ooyo mumizeezo yangu, ndakakanza kuzumanana kukkalilila mumbunga eeyi iisyomeka. Eeyi njenzila ilikke muntu mbwakonzya kulongezyegwa akukkomaninwa a Jehova!”\nAMUZUMANANE KWEENDELA ANTOOMWE AMBUNGA YA LEZA\n15. Amupe cikozyanyo camu Magwalo icitondezya mbotweelede kukubona kucinca mukumvwisya twaambo tumwi twamu Bbaibbele.\n15 Ikuti katuyanda kukkomaninwa a Jehova alimwi akulongezyegwa, umwi aumwi wesu kumugama weelede kwiigwasyilizya mbunga ya Leza alimwi akuzumina kucinca mukumvwisya Magwalo. Amubone cakacitika eeci: Nolwakainda lufwu lwa Jesu, kwakali zyuulu-zyuulu zya Banakristo ba Juda ibakali basungu kutobela Mulawo alimwi cakabayumina kuleka kuutobela. (Mil. 21:17-20) Nokuba boobo, kwiinda mukugwasyigwa amagwalo Paulo ngaakalembela bana Hebrayo, bakakazumina kaambo kamasimpe kakuti ‘izipaizyo izyakali kutuulwa kweelana a Mulawo’ tiizyakabasalazya pe, pele ‘bakasalazyigwa kwiinda mucituuzyo camubili wa Jesu Kilisito ciindi comwe buyo kukabe kutamani.’ (Heb. 10:5-10) Cakutadooneka, bunji bwa Banakristo ba Juda bakacinca kuyeeya kwabo alimwi bakayaambele kumuuya. Andiswe mbubwenya tuyandika kwiiya cakulomya alimwi akuba amizeezo iikonzya kuzumina kucinca ciindi nokwaba kucinca mukumvwisya Jwi lya Leza naa mumulimo wakukambauka.\n16. (a) Nzilongezyo nzi iziyakupa kuti buumi munyika mpya kabukkomanisya? (b) Ncinzi ncomulangila munyika mpya?\n16 Aabo boonse ibazumanana kusyomeka kuli Jehova alimwi akumbunga yakwe bayakujana zilongezyo zinji. Bananike basyomeka bayakuba acoolwe cipati cakuba basikukonanyina a Kristo kujulu. (Lom. 8:16, 17) Ikuti kamujisi bulangizi bwakupona anyika, amweezyeezye buyo mbomuyakukkomana kupona mu Paradaiso. Mbotuli cibeela cambunga ya Jehova, cilakkomanisya kwaambila bamwi kujatikizya cisyomezyo ca Leza canyika mpya. (2 Pe. 3:13) Lugwalo lwa Intembauzyo 37:11 lwaamba kuti: “Babombemyoyo bayoovuba nyika, bayookondwa muluumuno lunji.” Bantu “bayooyaka maanda akukala mulingao” alimwi bayakukkomana ‘amilimo yamaanza aabo.’ (Is. 65:21, 22) Takukabi kudyaamininwa, bucete, alimwi anzala. (Int. 72:13-16) Taakwe muntu uyakweenwa a Babuloni Mupati nkaambo tanakuliko. (Ciy. 18:8, 21) Bantu bafwide bayakubusyigwa akupegwa coolwe cakupona kukabe kutamani. (Is. 25:8; Mil. 24:15) Eelo kaka bulakkomanisya bulangizi mbwaajisi mamiliyoni aabantu ibalyaaba kuli Jehova! Kutegwa tukazibone zisyomezyo eezyi zyamu Magwalo, umwi aumwi wesu weelede kuzumanana kukomena kumuuya, alimwi akuzumanana kweendela antoomwe ambunga ya Leza.\nSena muleezyeezya kuba mu Paradaiso? (Amubone muncali 16)\n17. Ino tweelede kuba amuuya uuli buti mumakani aakukomba Jehova alimwi ambunga yakwe?\n17 Mbwaanga lino mamanino aabweende oobu ali aafwaafwi, atuzumanane kuzyandamana mulusyomo alimwi akulumba Leza kuzwa ansi aamoyo kububambe bwakumukomba. Ooyu ngomuuya ngwaakatondezya sintembauzyo Davida naakaimba kuti: “Nkocili cintu comwe ncenkumbila kuli-Jehova, ncenjandaula; nkokuti nkale muŋanda ya-Jehova mazuba oonse aabuumi bwangu, kuti njeebele bubotu bwa-Jehova akuliiya makani mucikombelo cakwe.” (Int. 27:4) Aboobo, umwi aumwi wesu akakatile kuli Leza, akuzumanana kweendela antoomwe ambunga ya Jehova alimwi abantu bakwe.


Milimo 8 | Bbaibbele lili a Intaneti | Bbaibbele lya Busanduluzi Bwanyika Mpya\nMatalikilo Kulonga Levitiko Myeelwe Deuteronomo Joshua Babetesi Rute 1 Samuele 2 Samuele 1 Bami 2 Bami 1 Makani 2 Makani Ezara Nehemiya Esita Jobu Intembauzyo Tusimpi Mukambausi Lwiimbo Lwa Solomoni Isaya Jeremiya Malilo Ezekieli Daniele Hosea Joeli Amosi Obadiya Jona Mika Nahumu Habakuku Zefaniya Hagai Zekariya Malaki Matayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28\nSaulo sikupenzya (1-3)\nFilipo mbwaakazwidilila mumulimo wakwe ku Samariya (4-13)\nPetro a Johane batumwa ku Samariya (14-17)\nSimoni uyanda kuula muuya uusalala (18-25)\nMuna Etiopiya iwakajisi cuuno cipati (26-40)\n8 Saulo awalo wakakuzuminizya kujaigwa kwa Sitefano.+ Ibuzuba oobo mbungano iyakali mu Jerusalemu yakatalika kupenzyegwa kapati; eelyo basikwiiya boonse bakamwaikila mumasena oonse aamu Judaya a Samariya, kwakasyaala buyo baapostolo.+ 2 Pele baalumi bamwi bakombi bakamubweza Sitefano akuyoomuzikka, alimwi bakamulila kapati. 3 Pele Saulo wakatalika kupenzya mbungano ciyoosya. Wakali kunjila muŋanda aŋanda kayaabukwelaanya baalumi abamakaintu akubatola kuntolongo.+ 4 Pele aabo bakamwaikide bakainda koonse-koonse kabayaabwaambilizya makani mabotu aajwi lya Leza.+ 5 Filipo wakaselemukila kumunzi wa Samariya+ akutalika kubakambaukila makani aa Kristo. 6 Lino makamu aabantu oonse akali kubikkila maano kuzintu nzyaakali kwaamba Filipo kumwi kabaswiilila akulangilila zitondezyo nzyaakali kucita. 7 Nkaambo bantu banji bakajisi myuuya iisofweede, alimwi eeyi yakali koompolola ajwi pati akuzwa mulimbabo.+ Kunze lyaboobo, bantu banji ibakalebukide mibili alimwi abalemene bakaponesyegwa abalo. 8 Aboobo bantu bakakondwa kapati mumunzi ooyo. 9 Lino mumunzi ooyo kwakali mwaalumi umwi uutegwa Simoni, walo kacitanasika ciindi eeci wakali simasalamuzi alimwi wakali kubagambya bantu bamucisi ca Samariya, kalikankaizya kuti wakali muntu mupati. 10 Boonse buyo, kutalikila kumwana akusikila kumupati, bakali kubikkila maano kulinguwe akwaamba kuti: “Ooyu muntu Ninguzu zya Leza, eezyo izitegwa Nzipati.” 11 Aboobo bakali kubikkila maano kulinguwe nkaambo kwaciindi cilamfwu wakali kubagambya amasalamuzi aakwe. 12 Pele nobakamusyoma Filipo iwakali kwaambilizya makani mabotu aa Bwami bwa Leza+ azina lya Jesu Kristo, bakatalika kubbapatizyigwa, ibaalumi alimwi abamakaintu.+ 13 Naba Simoni wakasyoma awalo, alimwi naakabbapatizyigwa, lyoonse buyo wakali kuyanzana a Filipo;+ alimwi wakali kugambwa naakali kubona zitondezyo amilimo mipati yanguzu yakali kucitika. 14 Lino ibaapostolo mu Jerusalemu nobakamvwa kuti bana Samariya bakalitambula jwi lya Leza,+ bakabatumina Petro a Johane; 15 eelyo aaba bakaselemuka kuya nkuko akuyoobapailila kuti batambule muuya uusalala.+ 16 Nkaambo kunyina naba omwe akati kabo wakatambwide kale muuya uusalala, pele bakabbapatizyidwe buyo muzina lya Mwami Jesu.+ 17 Mpoonya bakabikka maanza aabo aalimbabo,+ eelyo bakatalika kutambula muuya uusalala. 18 Lino Simoni naakabona kuti muuya wakali kupegwa ibaapostolo nobakali kubikka maanza aabo abantu, wakali kuyanda kubapa mali, 19 kati: “Amundipe nguzu eezyi andime, kutegwa kufwumbwa ngondibikka maanza aangu atambule muuya uusalala.” 20 Pele Petro wakamwaambila kuti: “Mali aako aansiliva aafwidilile antoomwe anduwe, nkaambo uyeeya kuti cipego ca Leza citabbadelwi inga caulwa amali.+ 21 Tojisi cibeela nociba caabilo mumakani aaya, nkaambo moyo wako taululeme pe mumeso aa Leza. 22 Aboobo koempwa kububi bwako oobu, akukombelezya Jehova* kutegwa ambweni inga walekelelwa kumakanze mabi aamumoyo wako; 23 nkaambo ndabona kuti ulaandulwe iijaya* alimwi uli muzike wakutalulama.” 24 Aboobo Simoni wakati kulimbabo: “Amundikombelezyele kuli Jehova* kutegwa nditacitikilwi cintu cili coonse akati kazintu nzyomwaamba.” 25 Aboobo nobakapa bumboni cakulomya akubandika jwi lya Jehova,* bakapiluka ku Jerusalemu alimwi bakali kuyaabwaambilizya makani mabotu muminzi minji yabana Samariya.+ 26 Pele mungelo wa Jehova*+ wakaambila Filipo kuti: “Nyamuka uunke kumusanza kunzila iiselemuka kuzwa ku Jerusalemu kuya ku Gaza.” (Eeyi ninzila yiinda mucimpayuma.) 27 Eelyo wakanyamuka akuunka, lino ooko wakajana muntu umwi uulemekwa* muna Etiopiya, imwaalumi wakajisi cuuno cipati mubwami bwa Kandake mwami mukaintu wabana Etiopiya alimwi nguwakali kulanganya lubono loonse lwamwami mukaintu ooyu. Wakaunkide ku Jerusalemu kuyookomba,+ 28 lino wakali kupiluka kwabo alimwi wakalikkede munkalaki yakwe kabala cakupozya mubbuku lyamusinsimi Isaya. 29 Aboobo muuya wakaambila Filipo kuti: “Koya afwaafwi ankalaki eeyi.” 30 Filipo wakabalikila kumbali aankalaki alimwi wakamumvwa kabala cakupozya mubbuku lyamusinsimi Isaya, eelyo wakati: “Sena mubwini ulicizyi* eeco ncobala?” 31 Wakati: “Mubwini mbuti mbondinga ndacizyiba ikuti kakunyina uundipandulwida?” Eelyo wakalomba Filipo kuti atante munkalaki akukkala anguwe. 32 Lino cibalo ca Magwalo ncaakali kubala cakupozya nceeci: “Mbubonya mbuli mbelele wakaletwa kukujaigwa, alimwi mbuli mwanaambelele uutalili ciindi sikugela namugela boya, awalo tajaluli mulomo wakwe.+ 33 Naakali kusampaulwa tanaakabetekwa cabululami.+ Ino nguni uuyakwaamba makani oonse aazyalani lyakwe? Nkaambo uyoojaigwa anyika.”+ 34 Mpoonya muntu ooyo uulemekwa wakati kuli Filipo: “Ndakulomba ndaambile, ino nguni ngwaamba musinsimi kujatikizya zintu eezyi? Sena ulyaamba lwakwe mwini naa waamba muntu uumbi?” 35 Filipo wakatalika kwaambaula, eelyo kutalikila alugwalo oolu, wakamukambaukila makani mabotu aajatikizya Jesu. 36 Lino nobakali kuyaabweenda munzila, bakasika abusena aakali maanzi, eelyo muntu uulemekwa ooyo wakati: “Bona! Ngaaya maanzi; ino ncinzi cindilesya kubbapatizyigwa?” 37 *— 38 Mpoonya muntu ooyo uulemekwa wakaimika nkalaki, eelyo boonse bobilo, Filipo amuntu ooyo uulemekwa bakaseluka akunjila mumaanzi, mpoonya Filipo wakamubbapatizya. 39 Nobakazwa mumaanzi, cakufwambaana muuya wa Jehova* wakamutola kumbi Filipo, alimwi muntu ooyo uulemekwa tanaakamubona limbi Filipo, pele wakazumanana mulweendo lwakwe kakkomene kapati. 40 Pele Filipo wakaakulijana ku Asidodi, alimwi wakainda mucilawo coonse eeco akuzumanana kwaambilizya makani mabotu muminzi yoonse mane waakusika ku Kaisareya.+\n^ Mu Chigiriki, “ulaakalulizya.” Bamwi baamba kuti “kalulwe.”\n^ Naa “sinkuta.”\n^ Naa “ulacimvwisya.”\n^ Amubone Makani Aayungizyidwe A3.